text:
Clifton End i Ephrem J. trahando riba un kizomba huntu!
Dos super kantante yu di Kòrsou, a uni pafó di tera, pa asina trese un grabashon kual sigur lo bai hala atenshon di mundu. Ta trata aki di dos kantante konosí internashonalmente, unda ámbos ta sakando kara di Kòrsou den eksterior i sa di laga bon impreshon atras, unda ku nan presentá. E dos artistanan, Clifton End i Ephrem J a topa i uni den eksterior i ta trahando riba algu ku sigur tin potensial di bira un hit internashonal.
Relashoná ku esaki, Trendsz.NET a hiba un kombersashon ku ‘Clif’ ku a deklará lo siguiente, “Ora mi tabata na Spaña dos siman pasá, mi a mira un post di Ephrem, indikando ku e tabata na Paris. Semper ku e gana mutuamente di traha ku otro, mi a komuniká kuné i a puntr’é si e tabata na Oropa, unda e la bisami ku e tabata na Hulanda te ku djaluna, ku ta e promé djaluna di luna di ougùstùs 2017. Dus mi a probechá pa traha un sita kuné pa ora mi yega Hulanda bèk. Na mi regreso mi a pasa busk’é i hink’é den nos laboratorio di ‘Buzzbin’. Aki nos a selektá un piesa, ku eigenlijk mi tabata bezig kuné for di yanüari, pero mi a lag’é para, paso mi tabata sinti ku e tabata falta algu. E ‘gai’ aki a yega i skirbi un kuplèt na spañó, masha master mes. Eksaktamente loke e piesa tabatin mester! There is definitely something cooking in the kitchen’. Esaki t’ei bira un ‘colab’ i ya tin palabrashon tambe, pa e skirbi un piesa pa mi so interpretá den futuro. Mi no gusta pone fecha, anto nòmber nunka ta ‘safe’ pa bisa”, ‘Clif’ a finalisá bisando.


c: text/html

text:
Algemene Federatie van Bonairiaanse Werknemers i Federacion di Trahadornan di Aruba ta firma un protokòl di koperashon, firmando e protokòl aki, e dos sindikatonan aki lo bai traha huntu, den solidaridat i union pa yuda otro, sostené otro i fortifiká otro ku e propósito pa hasi uzo di tur konosementu, eksperensia i fasilidatnan.
FTA a ta un sindikato ku hopi aña di eksperensia i tin representashon den diferente sektor laboral na Aruba, FTA ta e sindikato di mas grandi na Aruba.
Pa AFBW esaki ta un bon akuerdo di koperashon, pa haña mas eksperensia di un federashon ku hopi aña di eksperensia , FTA tambe ta un federashon meskos ku AFBW.
Komo federashon, miembronan di tur sektor por afiliá i bira miembro di AFBW, AFBW ke sigui krese i den laso di koperashon ku FTA bai diferente kurso nan huntu i sigui workshop nan ku lo wòrdu duna dor di FTA mes òf konhuntamente bai kursonan huntu kaminda ku esakinan ta wòrdu organisá.
AFBW su meta pa aña 2022 ta duna workshop i kursonan den diferente rango pa su miembronan di direktiva, shopsteward nan i na miembronan en general.
Mester organisá diferente estudio pa miembronan por eduká nan mes, den e diferente áreanan, manera den e mundu di sindikalismo mes, pero tambe sosial, laboral i ekonómiko.
Mester sigui traha riba futuro sindikalistanan, dor di forma mas hende pa por sigui karga sindikalismo aki na Boneiru. Tin hopi reto pa sigui atendé kuné kada dia di nobo.
Ku e akuerdo di koperashon aki AFBW ta mas fuerte pa nan miembronan i mas fuerte trahadónan ta, lo konstruí un mihó sosiedat kaminda e lucha kontinuo lo ta hustisia pa un i tur i ku rèspèt pa dignidat humano.
Palabranan di presidente di AFBW, Cherel Kwidama.
Riba e portada por mira na momentu ku ta entrega e protokòlnan firma, d.rp.d presidente di FTA, Hose Figaroa i presidente di AFBW, Cherel Kwidama.

robotstxt: allowed

filter: keep


text:
Lokal
Daicy J ta bek ku un otro interpretashon romántiko titula ‘HEY PLAYER’
WILLEMSTAD – Kantante Daicy J ta bek ku un otro interpretashon romántiko titula ‘HEY PLAYER’, unda amor propio, saka foi eksperensianan di bida, ta para sentral. E protagonista, interpretá pa Daicy J mes, ta na un punto den su bida ku e ke eksperensia pas i trankilidat, unda e ta moviendo riba un frekuensha positivo.
Daicy J ta ilustrá den e videoclip vibrante, ku a keda graba na Hulanda i Spaña, tur e motibunan balido pa e ninga di drenta un relashon nobo ku un persona ku obiamente no ta vibrando riba mesun frekuensha ku ne. Atrobe DAICY- J ta kolaborá ku Twins Films kende a dirigí i produsi e videoclip di ‘HEY PLAYER’.
‘HEY PLAYER’ ta un zouk ku infuensianan di pop, skibí, komposita i areglá pa e talentoso produktor Raniar Elizabeth. E konosido músikonan Ray Bass i Albert Windster, kende respektivamente a toka bas i piano, tambe a kontribuí ku nan talento riba e kansion aki. Durante e período di e pandemia di COVID 19, unda diferente toke de keda a keda imponé riba nos islanan, i tur fiesta i presentashon ‘live’ a keda suspendé, Raniar a enfoká riba skibimentu i su trabounan den studio. Ela usa komo fuente di inspirashon su propio eksperenshanan di pasado, pero tambe susesonan ku e tabata opserva diariamente serka otro persona.
Mas di DAICY J
Na 2020, Daisy Janga, mihó konosí komo kantante DAICY- J, a hasi su reintrodukshon musikal e bachata romántiko ku ‘COMO DUELE ENAMORARSE’, e di tres single di e talentoso kantante. Despues di su debut na 2013 ku ‘Mi Ke Mas’, un Zouk melódiko ku a hasi hopi furor riba nos islanan, Daisy a muda pa Hulanda pa kontinuá su estudio. DAICY- J ta bin di un famia musikal, entre otro su ruman Omar Janga, mihó konosí komo Buchi, kende tambe ta un gran talento. Asina DAICY- J forma parti di diferente banda, manera esun di su mentor Edsel Juliet, ku ta toka entre otro ritmo kombiná, merengue, salsa, bachata i tambe muzik krioyo.
Na 2020, Daicy J a kolaborá ku Quincy Comenencia riba bachata ‘COMO DUELE ENAMORARSE’, pa despues na mart 2022, e dediká e zouk titulá ‘MI TAMBE TA HENDE’, na defuntu produktor Dorisello ‘Chello’ Ignacio, mihó konosí komo UltraBeatz. E produktor talentoso a areglá i produsí e kantika pa Daicy J. Ultrabeatz a laga su marka den farándula antiano ku produkshonnan pa, entro otro, Kaliber, Edsel Juliette, Francisco Pena y La Banda, Black Joker, Teddo Juice i JR Manuel.
Semper un artista kalkula, Daisy ta tuma su tempu pa skohe ken e ta kolaborá ku ne, i e kimika artístiko entre Daicy J i e produktornan ku e ta traha ku ne, ta produsí kansionan inolvidabel. Raniar a skohe Daicy J komo intèrprete pa ‘HEY PLAYER,’ basá riba nan amistat di basta tempu, tantu riba nivel musikal komo personal. Segun Raniar, for di e momentu ku ela skibi e prome kuplèt, e mester a hari, paso ela bisa su mes ku, ‘e kos aki parse Daisy.’
E video clip di ‘HEY PLAYER’ ya ta disponibel riba YouTube i pa mas informashon bo por bishitá DAICY- J su página di Facebook.com/Djsjanga i [email protected]_j. Korda pidi pa e single ‘HEY PLAYER’ na tur radio emisora i televishon popular riba nos islanan i keda pendiente di futuro anunsio.
‘HEY PLAYER’ YOUTUBE: https://youtu.be/bhWNEHuukpM
Lokal
Sentensia den kaso inex….. Robo di 600 kilo di kokaina for di warda di polis un frakaso total
WILLEMSTAD. Ayera korte di promé instansia a dikta sentensia den e kaso di ladronisia di 600 kilo di kokaina for di warda di polis na Rio Canario, loke a sosodé na òktober 2018.
Ta un kaso ku a sakudí e komunidat di Kòrsou kompletu, a haña atenshon den eksterior i a pone kuerpo polisial internamente ariba abou pasobra no ta nada normal ku ta logra hòrta for di prizon.
Polisnan mes na sierto momento tabatin miedu, tabata deskonfiá otro, no kier a papia i no tabata sa kon anda, mirando e suseso teribel ku a surgi di e ladronisia di droga for di warda di polis. Pa kolmo a resultá ku a uza ekiponan sumamente pisá i sofistiká ku tabata hòrtá for di Brantwer, anto e idea ku aki ta trata di trabounan hasí pa e gèng ARMY a trese ainda mas sustu den tur hende su kurpa, pasobra ta keda demostrá ku e grupo aki klaramente no ta baha kabes pa apsolutamente nada, ningun hende ni instansia.
Awor pa kolmo tur 3 e sospechosonan den e kaso aki, inkluso e agente polisial Mariens Mariano di 33 aña di edat, a sali liber di e akusashon ku nan tabata metí den e kiebro aki den warda di polis na Rio Canario. Korte únikamente por a sentensiá Mariens Mariano na 6 aña kastigu di prizon pa su envolvimentu den importashon di 340 kilo di kokaina, trafikashon i malversashon kometé ku su arma di kandela reglamentario.
Na opinion di korte deklarashonnan di testigunan anónimo no ta pruebanan sufisiente.
Kantidat di testigunan anónimo tabatin, anto pa kolmo ku deklarashonnan ku ta kontradesí otro.
Por ehèmpel tabata papia di testigunan ku a keda identifiká komo A17, A18, A19, A20, A21, A22, pero al final nada kontundente no a bini afó. 5 otro siudadano a keda kondená, pasobra nan tabata metí den e otro trafikashon di droga ariba menshoná.
Un sospechoso a risibí kastigu di trabou di 100 ora i 4 otro sospechoso a haña kastigunan di prizon ku ta varia di 6 pa 24 luna.
Mas aleu den e komunikado ku Ministerio Públiko mes a emití ta bisa ku 2 ruman di 27 i 21 aña a keda kondená na kastigunan di prizon di 3 i 7 aña pa e rason ku nan tabata envolví den menasanan serio ku arma di kandela i poseshon di arma di kandela. E ruman mas hóben (esun di 21 aña di edat) a keda kondená pa preparashonnan hasí pa kometé asesinato, trafikashon di droga i estafa di un empresa di seguro. E siguiente kastigunan a keda diktá pa e personanan menshoná:
– Julio Cesar Sanchez Pretel, kolombiano di 62 aña di edat, 2 siman di prizon, mas un kastigu di trabou di 100 ora i un periodo di prueba di 2 aña.
– Niolan Anthony Lopez Penha di 38 aña di edat, kastigu di prizon di 24 luna.
– Judrick Gregoria Urbano di 27 aña di edat, kastigu di prizon di 36 luna.
– Curtis Ginneton Jones di 38 aña di edat, kastigu di 6 luna.
– Rachid Urbano di 22 aña di edat, kondená na e suma di daño i perwisio di Nafl. 6.243.90
– Alberto Paula Toribio nasé na Repúblika Dominikana di 32 ana di edat, 6 luna di prizon.
– Mariens Migelangelo Mariano (eks agente polisial) di 33 aña di edat, 6 aña kastigu di prizon.
– Ingemar Timothy Tromp di 28 aña di edat 12 luna kastigu di prizon.
Lokal
Kuminsa ku kouseband…… “Nos tur ban kunuku, planta i krese nos pais”
Willemstad — Siman di kultura dje aña aki tin komo tema: ‘Ban Kunuku, Ban Planta’. Bida ta kuminsá ku plantamentu di mata. Plantamentu ta krusial den desaroyo di kultura di hende rònt mundu.
E mata ta kuminda — fruta, bèrdura — nesesario pa sobrebibensia i salú di hende i bestia, i ta forma parti di kultura di un país.
Tantu den su forma krioyoyo di prepará kuminda i komo parti di selebrashonnan spesifiko manera Pasku, risibimentu i selebrashon di aniversario. Laga nos tur ban planta. Djis kòrda riba e fiesta di Sehú, kaminda kosecha, baile, músika i presentashon di fruta i bèrdura kosechá na kunuku ta bin huntu den un selebrashon kultural ku musika i kanto tipiko di nos país. Tur aña nos ta marcha i selebrá den kayanan di Otrobanda lokual nos a kosecha den kunukunan di Bandabou i Bandariba. Den e kuadro di e selebrashon kultural ‘Ban Kunuku, Ban Planta’, e skol básiko ‘Fatima College’ a pidi Partido Inovashon Nashonal (PIN) pa duna un workshop di plantamentu pa hinter e skol.
Ayera 28 di september 2022 PIN a siña e muchanan di e diferente añanan eskolar for di nos chikititunan (“kleuter”) te ku grupo 8, un total di mas o menos 350 mucha, kon ta poné tera i planta ku simia den un kùp. PIN a spliká e muchanan kon ta kuida pa e simia lanta kabes i bira un mata ku después por planta den un baki mas grandi of den tera, hasta den un krans di otro mata pa spar awa. Nos a skohé bonchi largu, “kouseband”, pasobra e ta nasé den menos k’un siman i ya den mas o menos 3 luna di tempu por kosechá. Kouseband ta un bonchi fasil pa prepará na diferente manera, hopi dushi i salú! Un danki di kurashon na direktor, staf i maestronan di Fatima College ku a mira e importansia di laga mucha siña planta for di chikí. Laga nos tur ban planta!
Lokal
Colon ta e promé barku ku ta trese karga pa almasená na Bullenbaai
Willemstad- Djarason 28 di sèptèmber, pa 4’or di atardi, a marka un momentu históriko ora ku e botonan di tou Manta i Ola i e boto NC 6-L di Kompania di Tou Kòrsou (KTK) a guia e barku Colon pa mara na Bullenbaai Jetty-1. E barku Colon a bini ku un karga di 600.000 barí di ‘fuel oil’ pa almasená na nos terminal. E terminal di Bullenbaai ta un terminal kaminda normalmente ta almasená krudo na gran eskala. Durante di e último 4 simannan, Curaçao Refinery Utilities (CRU) a realisá hopi trabou pa perkurá ku e terminal ta kumpli ku e normanan di seguridat haltu rekerí, i alabes a kombertí parti di e terminal den un terminal dediká speshalmente na almasenahe di ‘fuel’. Entretantu CRU a bolbe duna oportunidat di empleo na 20 èks-trahadó. Oumento di aktividatnan na e terminal na Bullenbaai sigur ta nifiká mas aktividat pa KTK tambe.
E barku Colon a trese e promé karga di produktonan petrolero pa almasená na Bullenbaai komo parti di e akuerdo entre CRU, e kompania supsidiario di Refineria di Kòrsou (RdK), kual ta permití Caribbean Petroleum Refinery (CPR) almasená produkto na e terminal di Bullenbaai. E akuerdo di almasenahe ta pará lòs for di e akuerdo di mas aña pa operashon di refineria i e terminal na Bullenbaai ku Refineria di Kòrsou i CPR ta negoshando aktualmente. E akuerdo ta enserá ku lo por almasená te ku 7 mion barí di produkto na e terminal.
CRU i RdK tabatin basta trabou di preparashon promé ku por a kuminsá risibí produkto pa almasenahe na Bullenbaai atrobe. E trabounan a keda konkluí nèt na tempu pa por a risibí Colon komo promé barku. E terminal awor por almasená 2.4 mion barí di fuel oil, 4.1 mion barí di krudo i 350 mil barí di ‘diesel’. CPR lo hasi uso di henter e kapasidat di almasenahe, pues por spera mas barku ku produkto pa almansená próksimamente na Bullenbaai. Oumento di aktividatnan na Bullenbaai ta kontribuí na sosten di KTK komo un di e servisionan ku ta vital pa realisá aperturá di nos refineria.
Mientrastantu, e negosashonnan entre RdK, Gobièrnu di Kòrsou i CPR ta kanando ku e meta firme pa yega na un ‘Heads of Agreement’ mas pronto ku ta posibel.
Daily Nobo
Sentensia den kaso inex….. Robo di 600 kilo di kokaina for di warda di polis un frakaso total
Kuminsa ku kouseband…… “Nos tur ban kunuku, planta i krese nos pais”
Colon ta e promé barku ku ta trese karga pa almasená na Bullenbaai
Dianan Marítimo 2022 Sektor marítimo ta di sumo importansia pa Kòrsou
Segun Ministerio di defensa: 23 miembro di alto rango di kuerpo polisial na Colombia a renunsia
Violadó di yu di kriansa a bai apelá kastigu i a haña mas aña aserka
Kuminsá orientá mucha di skol di trempan riba tentamentu na skol
Mark Mingo ta demandá OM pa miones di florin!
Parlamentonan di Kòrsou, Aruba i Sint Maarten a kobardiá ante Ulanda
Curator kier a kobra PDVSA US$41,6 mion pa un debe di US$1.777.740
Trending
-
Lokal6 days ago
Violadó di yu di kriansa a bai apelá kastigu i a haña mas aña aserka
-
Lokal7 days ago
Kuminsá orientá mucha di skol di trempan riba tentamentu na skol
-
Lokal6 days ago
Mark Mingo ta demandá OM pa miones di florin!
-
Lokal2 days ago
Parlamentonan di Kòrsou, Aruba i Sint Maarten a kobardiá ante Ulanda
-
Lokal7 days ago
Curator kier a kobra PDVSA US$41,6 mion pa un debe di US$1.777.740
-
Lokal7 days ago
Rapòrt tokante kombatimentu di tentamentu i diskriminashon den skolnan
-
Lokal7 days ago
YDK a haña but di Sociale Zaken Ulanda i mester paga Bijstand bèk
-
Sosial7 days ago
Jeny Minguel Miss Curaçao Holland 2022 rumbo ‘Miss Petit World 2023’


text:
Oranjestad-Partido MEP un biaha mas ta mustra union y forsa y hunto nos a logra trece un multitud di hende na nos evento Klip P’e Cambio diabierna anochi dia 28 di july.
Candidatonan di cada districto a reuni nan ekipo y simpatisantenan pa asina hunto den parada bou pitro y autonan dorna na bandera geel, bay direccion Klip na Adrian Lacle Boulevard.
Na yegada di e candidatonan den nan caravana, ya caba tabatin un multitud grandi wardando cu anticipacion y entusiasmo enorme e comienso di loke a bira un anochi magno cu presentacion di bandanan musical, prome discurso di candidatonan cu a subi lista den e ultimo simannan, lansamento di candidato nobo y tambe discurso di nos lider, sra Evelyn Wever-Croes.
E anochi nos tabatin bandanan musical local pa entrene nos publico. Tsunami, Grupo di Betico, Oreo y ‘N Fuzion, tur 4 banda a brinda e publico un anochi spectacular y yen di ambiente.
Klip P’e Cambio tabata un exito rotundo cu un publico bon anima y ansioso pa un cambio di rumbo pa nos pais. Tabatin hopi aranan nobo mey mey di e publico y nos ta gradici tur y duna nan un bon bini.
MEP tabata riba Klip na grandi. Y nos lo ta bek riba Klip dia 4 di augustus benidero unda cu hunto nos lo bay direccion Stadhuis pa entrega e lista victorioso pa eleccion 2017.
Partido MEP ta gradici tur esnan cu a haci e anochi aki posibel y tur persona cu a bin y brinda MEP sosten y goza di un anochi hunto cu politiconan di MEP. Hunto nos ta bay p’e cambio y MEP lo goberna e pais aki pa e siguiente 4 añanan.


text:
Nathalie Maduro di Santa Rosa a duna di conoce 170 peticion a drenta y 161 a wordo procesa y a entrega 112 carta oficial door di minister y cu e sticker ariba nan harpoen. Sra Maduro a bisa cu tur esaki tin un proceso su tras debi cu tin un ley y ta un ley cu gobierno a ofrece na yuda esnan cu kisas a perde trabou y e ta un manera di desaroya e sector di cria y pesca y semper teniendo na cuenta cu mester haci esaki na un forma responsabel. Ora cu e persona doño di un harpoen haci un peticion esaki tin cu bay via di BID y despues di BID e tin cu bay na Minister y ora cu Minister haya e carta e ta pasa pa Santa Rosa y nos seccion di pesca ta haci full un screening unda tin cierto documentonan cu mester entrega pa bin na remarca. Ora cu e screening termina e documento ta pasa bek pa BID pa Minister cu tur e documento cla pa Minister encarga firma y pasa via BID bek y bin bek pa Santa Rosa y eynan e proceso ta cuminsa pa yama e persona pa busca nan documento y sticker.
Nathalie a menciona cu algun piscado a keda yama y no a contesta yamada y ta haci e apelacion si bo no a wordo yama ainda y bo a entrega bo documentonan den december tuma contacto cu Santa Rosa of manda un mail [email protected] y asina por mira si bo papelnan ta cla pero no a haya contacto cu e persona.
Loke por a aprecia ora cu mira dos grupo, unda hende di edad cu ya den pasado a practica spearfishing y nan ta sa di respeta e ley y nan ta bisa nos personal di santa rosa cu nan tine hopi tempo warda y nan ta contento cu por haci uso di dje y tin e hobenann cu nan ta esnan cu ta busca mas informacion y hopi di nan ta expresa cu nan kier un balanse y nan ta tene cuenta cu e medio ambiente.
Rumor falso cu ta cobrando pa permiso di spearfishing
Den siman tras di lomba piscadonan a informa Santa Rosa cu tin rumor ta core rond cu Santa Rosa ta cobra 300 florin pa e permiso, sra Nathalie Maduro a menciona cu esaki no ta berdad, Santa Rosa no ta cobra pa ningun persona den pasado cu e situacion di covid esaki tampoco ta e caso y no ta cobra pa registra y den e caso esaki ta un incentiva di Gobierno pa yuda esnan cu tin cu pone cuminda riba mesa of esun cu ta hacie como trabou. Pa esnan cu kisas ta bou impresion y pa e motibo no a manda nan peticion por haci esaki libremente y nos lo informanan.
Haci e papeleonan bo mes y no kibra e reglanan
Ta bon pa cada ken haci nan mes un papeleo pa motibo ora di registra y busca bo beschiking bo tin cu trece bo dos speargun unda esaki ta maximo dos pa persona, y bo ta haya sticker riba e harpoen y ta haya un seal pero tur ta coordina cu otro. Pa cada piscado nos tin nan mes un file y esaki ta keda comparti cu kustwacht na momento cu un persona keda para riba lama y nan por muestra tur nan documentonan. Esaki ta pa mustra y sigura e compromiso cu nan ta bay tene na cuenta cu e reglanan cada persona individual ta haya e documento cu e reglanan pa loke ta practica spearfishing y ta firma esaki y ta un prueba cu si kustwacht of santa rosa haya e persona ta haciendo algo cu no ta cuadra cu e reglanan e permiso ta keda tuma y probablemente nan ta perde nan speargun e momento ey.


text:
Bo tambe a bin biba Hulanda pa studia? Komparti bo eksperensia komo studiante of ex-studiante i gana 10 euro via Paypal of Tikkie (gratis). Simplemente laga un komentario riba e website aki bou di e teksto aki, kaminda bo ta komparti ku nos kon bo ta eksperensiando of a eksperensia e bida di studiante. Tambe bo mester subscribe ku bo e-mail na banda of abou dje pagina. Ora ku bo hasi e dos aktonan aki, bo ta inspira hende ku bo historia plus partisipa pa gana 10 euro. E ganadó lo wordu skohí randomly.
Mi idea ta pa trese e komunidat di studiantenan ku a bin biba Hulanda for di ABC eilanden huntu riba un pagina i komparti nos historianan ku otro. Bo historia ta mas interesante i importante ku bo ta kere. No keda sin komparti esaki ! Bo por duna tips tambe komo studiante akinan. Por ehempel kon bo ta dil ku bo sen, kon bo ta sinja, etc.
Esaki ta mi historia
Den vakansi grandi di 2015 mi a bin biba Hulanda. Prome ku esei nunka mi no a yega di bai Hulanda. Kiermen mi no tabatin un idea konkreto di kon Hulanda lo ta. Uniko kos ku mi tabata sa ta loke hende sa bisa i loke mi a buska riba internet.
Mi prome aña no tabata dje duru ei. Mi opleiding tabata hopi leuk i fasil. E bida tabata nobo i spannend i mi tabata kurioso pa futuro. Mi tabata papia kumi amistadesnan di Korsou regularmente via Skype of Whatsapp. E di dos aña tabata kasi mesunkos. Despues djei mi kontakto ku mi hendenan di Korsou a kuminsa bira hopi vago. Mi no ta tende nada di nan si ami mes no bai lanta un kombersashon. Mi a kuminsa ripara tambe ku mi perspektiva di bida a kuminsa kambia for di esun di mi amistadesnan. Pues mi a hañami enfrenta ku tipo di kosnan aki. Pero ta parti di bida i kresementu. I kon bo ta dil ku e situashon aki ta hopi importante. Na e otro banda semper ta leuk pa topa mi amiganan di Korsou, kombersa hari i papia tokante ten nos tabata bai middelbare school.
Voor de rest e bida komo studiante akinan mi ta haña hopi dushi. Espesialmente e echo ku mi tin hopi libertat pa tuma mi mes desishonnan, deskubrí madures i krese mentalmente. Pero tambe tin e desbentaha ku mi no tin mi mama su kompania of su yudansa praktiko. Por ehempel mi no por bisa awe nochi mi ta bai kome ku mi mama of nami hiba e kason aki pa mi mama kosele pami.
Esaki ta mi historia resumí den chiki. Mi ta spera mi a inspirabu pa bo tambe komparti bo historia. Kiko abo ta pensa di Hulanda? Kon bo ta of a eksperensia Hulanda, skol, salimentu i tur kos ku tin di haber ku bo bida komo studiante? No lubida di laga bo nomber (i fam) atras i subscribe ku bo email adress. Mi lo apresia tambe si bo pone un link di bo Facebook, Instagram of LinkedIn abou di e komentario, pero esaki no ta obligá. Si bo ke komparti esaki den priva bo por tuma kontakto kumi akinan.
Check mi blog akinan & komparti esaki ku bo amigunan. No lubida di inskribi pa bo partisipa i pa bo ta na altura di mas actie pa gana premio.


text:
Weekend tras di lomba Aruba por a conta cu un mahestuoso torneo di softball cu a tuma luga na veld...Read more
Den e fin di siman aki ta bay tin e TK5 na Corsou pa di 5 aña consecutivo y e...Read more
Diadomigo awor 6 di November, e federacion di Karate lo organisa un dia di combate pa tur su scolnan di...Read more
Tur aña riba 14 di november ta conmemora e “World Diabetes Day” y en conexion cu e celebracion mundial, Aruba...Read more
E grandioso torneo internacional 5th Caribbean 35 + Women Softball Tournament organisa pa e hala femenino di Aruba Juniors esta...Read more
Diabierna awo e federacion di basketball lo organisa un torneo di basketball en conexion cu e celebracion di ASU Olimpiada...Read more
Pa di 15 aña e club di landamento Aruba Dolphins lo organisa un di e competencianan di landamento mas prestigioso...Read more
E federacion di tennis di mesa, ATTA a organisa su torneo di ping pong pa tur nan atletanan esaki en...Read more
Diamars anochi despues cu e team di Train Hard Fight Smart di Brazil Taekwondo Stichting a regresa Aruba for di...Read more
Diasabra tabata tin continuacion di campeonato division Honor di AVB unda cu e team di Paradera/Piedra Plat a topa cu...Read more
Despues cu division Menor RCA "Aruba Bank" a gana RCS diabierna atardi, diasabra mainta a continua cu un cantidad di...Read more
Despues cu e legendario team di Tecnicos La Moderna a ricibi un palisa "legendario" na J & J Snack na...Read more
Aruba Softball Bond trahando duro riba nos talentonan hoben recientemente a manda un seleccion U18 competi na Cartagena Colombia. Despues...Read more
Den fin di siman a tuma lugar e World Taekwondo President's Cup na Portland, Oregon y Brazil Taekwondo Stichting tabata...Read more
E aña aki ta e di 60 aña di ASU Olimpiada esaki ta nifica un celebracion grandi. Varios miembronan di...Read more
Tin un plan pa cuminsa drenta mas den barionan pa hinca nos muchanan mas den deporte, pasobra esaki ta algo...Read more
Aruba Birdlife Conservation tin su caminata pa naturalesa di Aruba, diasabra mainta, 29 di October, cu ta un 5K run/walk....Read more
E fin di siman aki lo tin e weganan di olipiada di usa su wegnan den stadion pa cual aki...Read more
Diabierna ultimo e muchanan di Giants Pico Bello a celebra nan dos titulo di campeon. 1. Campeon Pony League Internacional...Read more
Diasabra, dia 29 di October, pa mas of menos 7'or di anochi, lo bay tin un programa hinca den otro...Read more


text:
Kantoortijden: Maandag - Donderdag 9.00 - 17.00 uur
info@consumentenbelangen.com - 7 88 99 10
Hulp nodig bij een consumentenprobleem?
Meld je aan via onderstaande button
Consumenten Belangen Curaçao
ta un fundashon independiente sin supsidio di gobièrnu i sin intenshon di ganashi. Nos ta traha pa i huntu ku konsumidónan. Nos ta ofresé servisionan di konseho pa konsumidónan i nos ta duna nan apoyo práktiko den kaso di problemanan.
Independiente i aktivo
Nos ta konstatá hopi problemanan di konsumidó riba Kòrsou. Hopi bes konsumidónan ta kere ku nan no por hasi nada tokante problemanan di garantia, bòrg, trabou ku a wòrdu hasi malu etc. Consumenten Belangen Curaçao ta un fundashon sin intenshon di ganashi ku a wòrdu lanta pa yuda konsumidónan aktivamente.
Kontribushon
Nos no ke risibí supsidio di gobièrnu – nos ke keda independiente – i pa e motibu ei nos ke puntra pa un kontribushon di NAF 125,00 pa keho. Asina bo ta yuda nos pa garantisá ku bo ta haña lokual bo tin derecho.
Nos servisionan


text:
Famianan Bergen-Tromp , amigonan y nos bunita y bon bisinja e semper elegante y bunita sra. Yolanda Winklaar a bini hunto Dialuna anochi dia 12 di September den Veranda Shon Johan, pa a celebra un celebracion dobbel. Lucas Jr., yui, a cumpli 60 anja di bida mientras cu dia 18 di Oktober 2022 ,Lucas Sr.,tata, lo cumpli 90 anja di bida.
Despues di un reunion familiar, a opta pa a hinka e dos celebracionnan aki hunto den un solo celebracion y esey a tuma lugar Dialuna dia 12 di September 2022 ultimo den oranan di anochi. E bunita curason di e fiesta, lieve mooie Valerie, a percura cu su team, decora Veranda Shon Johan cu e tema di futbol, cu ta e deporte favorito di Papa y Lucky. Tawata mitar colornan di RCA y mitar colornan di Dakota tur dia. Danki lieve Valerie y Setty, pa un bunita trabao di decoracion! Danki na Jenny y demas den e team, pa e super dushi snacknan, bolo etc. prepara cu hopi amor y carino ! Cu Bon Dios sigui multiplica boso cada un cu a yuda, aunke mi no por corda tur e nombernan, cu Bon Dios sigui bendiciona cada un di boso cu salud, amor,alegria y sabiduria ! Danki pa boso atencion y amor. Danki pa a bin celebra cu nos. Cu un danki tambe na e team di waiters sra. Consuelo, Mavrick y Mathew. Tremendo team !!! Traha cu amor !!
Tur presente a goza di un dushi anochi cu musica y canto di Mariachi Perla di Aruba, cu entre otro nan gigante tremendo cantante Mario Alberto Kelly Jr. y DJ Franklin cu a toca e cancionnan di mas dushi y hasta algun presente a dicidi di los e heupnan y pianan un crenchi ariba e pista di baile. Lucas Jr. a canta algun bunita cancion cu Mariachi Perla di Aruba y cu e musica di DJ , cu a cay na agrado di e publico presente. Hasta Lady Ruth a tribi canta su cancion favorito di Ranchera “No volvere” cu acompanjamento musical di Mariachi Perla di Aruba y despues a recita un bunita poema pa Lucas y Lucas.
Famianan Bergen-Tromp, ta gradici un y tur cu a yuda realisa e gran y bunita anochi aki, danki na Ronald y Mirla Bergen , danki na mi querido esposo Johan Vrieswijk, y specialmente danki na e fotografonan Jhon Freddy Tobon Montoya y Roland Jansen, kendenan a hasi Lady Ruth un fabor grandi pa yuda documenta e fecha historico aki pa e celebracion di 60-90. Di curason masha masha masha danki na e dos caballeronan gentil, guapo y talentoso aki y specialmlente Jhon Freddy, kende su di 53 cumpleanos tawata pa su mayan, esta, Diamars dia 13 di September 2022. Happy and blessed Birthday lieve Jhon Freddy ! Bo ta un dushi hende cu un curason, mente y alma super bunita semper ilumina cu e bunita lus ! Hopi bendicion pa nos 3 cumpleaneronan y cu Bon Dios sigui drama su bendicion di salud, amor, gozo, alegria, creatividad y sabiduria riba Papa Lucas, Lucas yui y nos bon amigo Jhon Freddy. Cu un danki dushi diki gordo tambe pa e yui prinses di Lucas Jr. Queeny y Chris pa e bunita lusnan di” elite”.
Mi palo di calbas y mi palma di coco a luci asina bunita den e banjo di e colornan alegre geel blauw y cora. Berdad tokenan special asina ta hasi bo lugar y fiesta mas “gezellig” mas “cozy”.
Ki bunita tawata e momento ora Beautiful Queeny a pone su yui homber, e bisa nieto di mas chikito di famia, Kae, den scochi y brasa di Payo cu Mayo, Lucas y Mercedes. Na momento cu Lady Ruth ta trahando riba e relato aki, e tambe a ricibi e noticia, cu nos gran amigo musico guitarista, e talentoso Etty Toppenberg a bay sosega den brasa di su Creador di Amor. Un artista cu tawata sa cu e lo wordo yama pa bay , cu a bishita su amigonan di bao palo den Dakota, manda treat un rondjie, despedi di nan, y cu a bay despedi tambe di entre otro nos bon amigo Benjie Pick di La Moderna, cu a perde su bon amigo Etty cu tawata drenta toca guitarra y canta pe riba dia di su cumpleanos. Aruba ta bisa ayo y te despues na un gran musico artista, un bon maestro di scol tempo di su tempo, na un gran yui di tera cu a stima Aruba y su hendenan. Un artista campeon.
Cu Etty sigui habri halanan den e reino celestial y inspira for di ariba, su bunita sra.esposa Corma y demas famianan Toppenberg y Vroeg-in-de-wei. Awor Etty mas serca di mente,alma y curason.
Condolencia, consuelo y amor na tur cu a stima Etty Toppenberg. Danki shonnan pa lesa nos relato y pasa un bon dia yen di sabiduria den nos alegria cu ta sigui cana man den man cu tristeza.
Stay safe lieve mensen y un “bearhug” pa boso tur ! Love you too !


text:
Infiel: Historia De Un Engaño Capítulo 75 Completo HD watch online video,Infiel: Historia De Un Engaño Capítulo 75 Completo HD youtube video,Infiel: Historia De Un Engaño Capítulo 75 Completo HD free video,Infiel: Historia De Un Engaño Capítulo 75 Completo HDRead More »
Infiel: Historia De Un Engaño Capítulo 74 Completo HD
Infiel: Historia De Un Engaño Capítulo 74 Completo HD watch online video,Infiel: Historia De Un Engaño Capítulo 74 Completo HD youtube video,Infiel: Historia De Un Engaño Capítulo 74 Completo HD free video,Infiel: Historia De Un Engaño Capítulo 74 Completo HDRead More »
Infiel: Historia De Un Engaño Capítulo 73 Completo HD
Infiel: Historia De Un Engaño Capítulo 73 Completo HD watch online video,Infiel: Historia De Un Engaño Capítulo 73 Completo HD youtube video,Infiel: Historia De Un Engaño Capítulo 73 Completo HD free video,Infiel: Historia De Un Engaño Capítulo 73 Completo HDRead More »
Infiel: Historia De Un Engaño Capítulo 72 Completo HD
Infiel: Historia De Un Engaño Capítulo 72 Completo HD watch online video,Infiel: Historia De Un Engaño Capítulo 72 Completo HD youtube video,Infiel: Historia De Un Engaño Capítulo 72 Completo HD free video,Infiel: Historia De Un Engaño Capítulo 72 Completo HDRead More »
Infiel: Historia De Un Engaño Capítulo 71 Completo HD
Infiel: Historia De Un Engaño Capítulo 71 Completo HD watch online video,Infiel: Historia De Un Engaño Capítulo 71 Completo HD youtube video,Infiel: Historia De Un Engaño Capítulo 71 Completo HD free video,Infiel: Historia De Un Engaño Capítulo 71 Completo HDRead More »
Infiel: Historia De Un Engaño Capítulo 70 Completo HD
Infiel: Historia De Un Engaño Capítulo 70 Completo HD watch online video,Infiel: Historia De Un Engaño Capítulo 70 Completo HD youtube video,Infiel: Historia De Un Engaño Capítulo 70 Completo HD free video,Infiel: Historia De Un Engaño Capítulo 70 Completo HDRead More »
Infiel: Historia De Un Engaño Capítulo 69 Completo HD
Infiel: Historia De Un Engaño Capítulo 69 Completo HD watch online video,Infiel: Historia De Un Engaño Capítulo 69 Completo HD youtube video,Infiel: Historia De Un Engaño Capítulo 69 Completo HD free video,Infiel: Historia De Un Engaño Capítulo 69 Completo HDRead More »
Infiel: Historia De Un Engaño Capítulo 68 Completo HD
Infiel: Historia De Un Engaño Capítulo 68 Completo HD watch online video,Infiel: Historia De Un Engaño Capítulo 68 Completo HD youtube video,Infiel: Historia De Un Engaño Capítulo 68 Completo HD free video,Infiel: Historia De Un Engaño Capítulo 68 Completo HDRead More »
Infiel: Historia De Un Engaño Capítulo 67 Completo HD
Infiel: Historia De Un Engaño Capítulo 67 Completo HD watch online video,Infiel: Historia De Un Engaño Capítulo 66 Completo HD youtube video,Infiel: Historia De Un Engaño Capítulo 67 Completo HD free video,Infiel: Historia De Un Engaño Capítulo 67 Completo HDRead More »
Infiel: Historia De Un Engaño Capítulo 66 Completo HD
Infiel: Historia De Un Engaño Capítulo 66 Completo HD watch online video,Infiel: Historia De Un Engaño Capítulo 66 Completo HD youtube video,Infiel: Historia De Un Engaño Capítulo 66 Completo HD free video,Infiel: Historia De Un Engaño Capítulo 66 Completo HDRead More »


text:
WILLEMSTAD – “Nos ta konsiente di tur loke a pasa na Sint Maarten i nos ta hasi nos bèst pa yuda tur hende ku tin mester di yudansa” Esaki ta palabranan di su Mahestat Rei Willem-Alexander despues di a sali un reunion na Servisio Meteorológiko di Kòrsou pa asesorá kordinashon di sosten humanitario na islanan ariba.
Idioma: Hulandes. Outor José Manuel Dias
Willem-Alexander a yega Kòrsou djadumingu mèrdia kompañá pa minister Ronald Plasterk enkargá ku Asuntunan di Reino. Despues di e reunion na Meteo a sigui un bishita na Hospital Sint Elisabeth kaminda Willem Alexander i Plasterk a papia ku algun di e víktimanan di orkan Irma ku a keda transportá pa Kòrsou pa risibí tratamentu médiko.
Djaluna mainta Rei Willem Alexander i su delegashon ta biaha pa Sint Maarten pa pone su mes personalmente na altura di e magnitut di e dañonan kousa pa orkan Irma.


text:
Ivy Queen i Karol G a selebrá dia di hende muhé
Den union tin forsa y e kompetensia ta sano. Hopi artista hende muhé a laga sa di e mensahe aki djamars dia 8 di mart ultimo. Ivy Queen ta splika; Loke ku ta riba nos agènda ta pa kolaborá i empoderá otro. No ta trata solamente di traha ku otro pero tambe kompartí éksito di otro. Asina Ivy Qeen a duna di konosé riba Dia di Hende Muhé. E reina di reggaeton a duna e mensahe aki i e tabata para huntu ku Karol G. Ivy Queen ta sigui komentá; “E manera tradishonal ta, ku nos ta kompetí kontra otro pa ilustrá ken ta mas mihó ku otro , pero e realidat ta ku nos mester uni i no envidia otro pero traha huntu ku otro. Un muhé tin poder pero na momento ku e muhénan uni e or’ei tin impakto”.


text:
Mundialmente e sektor turístiko a keda afektá pa motibu di e pandemia di COVID19 di kual ta e sektor ku a haña e sla di mas duru unda mayoria hende a pèrdè trabou direpiente. Kòrsou no ta un eksepshon despues ku na aña 2020 durante e promé “lockdown “ di un forma rápido nos por a mira kon e sektor aki i otro nan a kai den otro ku konsekuensia ku míles di kuponan i futuro kuponan di trabou a desaparesé aki na Kòrsou. For di na kabamentu di aña 2020 diferente pais na mundu a kuminsá bakuna i asina krea perspektiva pa ku salubridat i pa ku ekonomia mundial. Mirando e éksito di bakunashon ya bo ta mira pais manera Grecia, Spaña i Bahama’s ku e sektor di turismo ta importante pa nan ekonomia a anunsiá ku nan porta ta habri pa tur turista ku por prueba ku nan a bakuná.
Esaki ta e momento mirando e velosidat ku bakunashon ku ta tumando lugá aki na Kòrsou i nesesidat pa kuminsá katalisá nos ekonomia, Kòrsou tambe mester dal e stap “bold “ aki i anunsiá ku tur hende ku a bakuna ta bon bini i asina lanta e sektor aki ku ta krea míles di empleo pa mamanan ,tatanan i hobenan den e bunita sektor aki ku hopi aktualmente ta dependé di Gobièrnu. Ta demostrá ku turismo ta e mekanismo despues di un krísis ku hopi rápido ta yuda paisnan kuminsá rekuperá ekonómikamente.
Ban yama un i tur bon bini basta nan bakuna.
Parlamentario mr. Giselle Mc William


text:
Empleadonan di BOPEC ta risibí kompensashon di retiro
E unidat di Asuntunan Sosial i di Labor (SZW) di RCN, a paga sesantia na 52 empleado di BOPEC ku a deklará fayit. Sesantia ta un kompensashon di un biaha na un empleado ku a duna retiro sin ku ta su falta. E dunadó di trabou ta obligá pa paga e kompensashon aki. Pero komo ku a deklará BOPEC fayit, e unidat SZW di RCN ta para garantia. Ta trata di un suma total di mas o ménos 1 mion.
A atendé e prosedura ku urgensia. Hasiendo esaki a tene kuenta ku e situashon den kua e empleadonan ya pa lunanan kaba no a risibí salario mas. E suma di e sesantia ta dependé di e kantidat di aña di servisio. Pa kada aña ku un empleado tabata den servisio e tin derecho riba salario di un siman, basa riba su último salario. Por ehempel, un empleado ku tabata 10 aña den servisio, e ora ei ta risibí un kompensashon di retiro igual na 10 siman di salario. E unidat SZW di RCN ta paga un montante neto.
Por lo pronto 24 miembro di personal lo keda empleá na e kuratòr di BOPEC. Esaki ta nesesario pa monitòr instalashonnan i pa sigurá e tereno. E empleadonan aki na promé instansia ta risibí pago di nan salario via di e krédito di herensia ku Entidat Públiko Boneiru (OLB) a pone disponibel.
Hefe di unidat SZW di RCN, Eric Brakke, ta kontentu ku e kolaborashon: ”Tur partido konserní ta mira e importansia di sosten na e empleadonan afektá. Dor di e kolaborashon rápido entre e kuratòr, atministrashon di BOPEC, OLB i nos organisashon, nos por a paga na korto plaso.”


text:
E miembronan di famia a drenta sala na Consuelo Memorial Boneiru i topa e defuntu drumi den su kaha. Mas despues a kontinuá ku
aktuashon di Boy Thode den e sala, kende a kanta 2 kantika. Promé ku el a kanta el a bisa ta algu doloroso a sosodé i e ta bai hasi esfuerso kanta kantika ku no ta fásil den e momentunan manera awe. El a kanta (Grandi bo ta….) i despues ekspresá algun palabra na presentenan.
“Mi a eksperensia Zamir komo un bon amigu, un fanátiko fiel na agrupashon musikal ERA Outéntiko. Un super bon tata pa su yunan, “Boy a bisa, ku awa na wowo. Ku hopi emoshon el a sigui bisa: “Mi ta bai kanta un kantika ku mi a traha pa mi tata defuntu, awor kantá pa mi amigu Zamir.”(Tata nos tata…) Despues di e kantika, Boy a bisa: ”Zamir, sosegá na pas ruman.”
Aimed Ayubi, ruman di Zamir
“Mi ruman, nunka mi a pensa ku mi ta bai bo entiero pa dera mi ruman mas chikitu. Un parti di mi a bai. Tur hende konosé Zamir, un hende úniko. Ami kuné, nos ta rabia i poko despues, bira bon ku otro. Nos ta diskutí i despues trese pas serka otro. Último tempu nos relashon tabata mas fuerte ku nunka. 1 di sèptèmber nos tabata na un ‘breakfest’, Zamir a brasami i bisa e ke saka un potrèt huntu ku mi. Mi a bis’é oké, sin tabata sa ku esei ta nos último potrèt saká huntu. Nos ta papia ku regularidat, sinembargo no ta muchu huntu den publisidat. E tabata Gusta ERA un mundu.
El a haña e bendita covid-19 i bai guera ku e malesa sin niun stap patras. Dios a disidí otro. El a bisami sierto momentu; kuida e muchanan pe. Mi mester bisa, nan ta bon, nos ta bon. Mi ta bai keda rekord’é manera e tabata. Zamir a bai i Aymed a keda. Athena i ami ta perkurá pa e yunan.”
Muchanan, boso tata stima boso
“Muchanan, mi sa ku boso stima tata hopi. Huntu ku tata boso tabata bai kubri diferente aktividat i si hendenan nenga tata huntu ku boso, e no ta kubri e aktividat, Pues sea boso huntu òf niun hende. Asina ta Zamir. Papi no tei na tera i el lo keda kuida boso huntu ku opa Eddy for di Ariba.
Mi ta kòrda kon el a pèrdè trabou i a lucha i sobrebibí ku su yunan. Boso ta bai hopi bon na skol. Momentu ku Zhena a haña e notisia ku e ta bai HAVO, Zamir a yamami un bes pa kontami, asina kontentu e tabata. Mama i tio Aimed tei pa boso. Danki na tur ku a duna atenshon. Mi no tin palabra pa gradisí. Zamir un hende di tur hende.”
Karta skirbi pa yunan di Zamir
Ku doló na kurashon nos ta despedí di tata awe. Tata tabata rabia ku nos ora nos hasi nos kosnan ménos bunita. E tabata rabia ku nos pa nos mes bon. Bo tabata un tremendo tata. Awe nos ta lagabo los, sinembargo semper tata ta keda den nos kurashon. Nos ta kontentu di tin un tata manera bo. Nos a yora i hari ku bo i bo tabata gusta konta nos di bo pasado, tempu bo tabata mucha manera nos. Ku awa na wowo te despues. Mami i tio Aimed lo pèrkurá pa nos. Tata,Te despues… .”
Pader Aphonsus Baak
E parti di respòns tabata na enkargo di pader Alphonsus Baak. “Famia Ayubi, semper ta den ‘pictures’. Tur dia Aimed, Farid i Zamir ta aktivo. Mi ta spanta sierto momentu ora Zamir presentá na pastorí i ta bisa; e ke hasi entrevista ku mi. Mi ta bis’é mi mester prepará promé i e ta bisami e ta bai bon pastor no wòri.
Hopi bia nos ta buska kaminda drechi pa desaroyonan. Ami a komprondé ora Hesus ta e kaminda. Hopi bia mi no a bai misa ora mi ta hóben, pasobra bai futbòl tabata mas importante. Tabata un preparashon pa mi a bira pastor.
Zamir a topa hopi hende, diferente opinion. Famia ta importante. Sigui kòrda riba tata Zamir, “pader Baak a bisa na e muchanan.
Despues a sigui e momentu doloroso, último despedida, kara pa kara i nunka mas.


text:
Lo bai aktua kontra di stashonamentu riba asera
KOMUNIKADO DI PRENSA 387 / 2022
16 ougùstùs 2022
Lo bai aktua kontra di stashonamentu riba asera
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Caracasbaai
Den dianan benidero, polis lo bai aktua di forma severo kontra di outomobilistanan
ku ta stashoná vehíkulo di un forma íresponsabel riba asera tantu den area di
Caracasbaai komo di Janthiel.
A bira kustumber ku sigur den fin di siman i pa ta mas eksakto riba djadumingu, ku
doñonan di seadoo ta pone nan vehíkulonan i e trailer for di oranan trempan di
mainta riba asera i ta bai laga esaki patras, te den oranan lat di atardi òf anochi ku
nan regresá.
Konsekuentemente personanan ku ta kana den e área ei na pia, hopi bia mester
kana riba kaya na unda outo ta kore, eksponiendo nan mes na tur klase di peliger.
Tin bia e vehíkulonan aki ku e trailernan pegá na nan, ta wòrdu bentá di tal manera
riba asera, ku apenas dos outo por pasa pareu banda di otro.
No ta bai tolerá mas ku ta pone trailernan riba asera na Caracasbaai. Polis ta bai
aktua i ta pidi tur doño di seadoo, pa tuma otro medida pa ku stashonamentu di nan
vehíkulonan i trailernan, sin ku esaki ta opstakulisá tráfiko of hinka esaki den peliger.
Janthiel
Tambe lo bai aktua na Janthiel den e área di e playa, ya ku einan tambe a bira
kustumber ku vehíkulonan ta wòrdu stashoná di un manera íresponsabel riba asera.
Aparte ku esaki ta forma un peliger pa hendenan na pia, e ta stroba tráfiko motorisá
i ta hasi difísil pa bùsnan grandi (konvoi) kue e bògtnan ku fasilidat.
Tur kaminda ku e rant di asera ta pintá na koló hel i pretu, ta prohibí pa stashoná
vehíkulo.
Den e kaso aki tambe polis lo tuma medida pa ku e outomobilistanan i nan
vehíkulonan.


text:
Oranjestad-Mi a siña conose Don Ramon cu e production hunto cu e talento riba mandolin, Tino Ruiz, cu kende Watapana Recording Studio a traha e LP -BRAVO TINO BRAVO na aña 1985 cu entro otro For Di Bista, For Di Curason y Cosnan Imposibel, canta pa Don Ramon. Nos a pasa bon tempo den studio.
E relacion tabata superficial te ora cu ela bati na porta pa produci un CD cu su obranan musical. Nos a busca 2 areglista y ela exigi pa ami tambe aregla algun di su cancionan. E grupo cu a cuminsa trahata tabata Hildward Croes, den felis memoria, Franklin Granadillo y finalmente ami mes.
E dolor a cuminsa ora cu ela cana kibra cu e noticia: “Emile, mi patronisado a hala tras”. Ata nos cu un production di cual e areglistanan a cuminsa traha caba. Ma loke nos tabata tin tabata asina bunita, cu m’a laga Don Ramon sa cu ami ta produci e CD cu tur su consecuentianan. Esaki a resulta un joya di cancion, cu tur hende tabata gaba, ma un fracaso economico. Su benta tabata miserabel compara cu e otro productionan cu tabata sali for di Watapana Recording Studio e temponen ei. Esaki tabata un sla pisa pa Don Ramon, cu nunca e por a pone un banda… Añanan largo mi tabata reta Don Ramon pa bin cu un di 2 CD. E tabata tin cancionan suficiente, ma pa tuma e paso no tabata su conviction. Su comentario: “Emile, ta tanto placa y tempo bo a hinca den esun prome cu un resultado asina pober financiero” cu e no tabata tribi pa drenta un aventura nobo, maske cu m’a dun’e di compronde cu ami ta produci e CD cu e mesun areglistanan y ta carga tur consecuentia. E tin cu presenta cu e cancionan y su bos.
Papiando di su bos: Un dia mi tabata graba su bos riba un di e cancionan di e CD a drenta un pareha Hulandes, di bishita na Aruba despues di decenanan di aña. Di e pareha, Sr y Sra Seiler mi a hanja tempo cu mi tabata mucha les di piano. Reacion: “Wat doet die zanger op Aruba! Hij moet naar Europa”. Su timbre y manera di interpreta e cancion a capta completamente nan atencion. Ma ta te asina leuw e asunto a keda tambe.
Di su bida priva mi no tabata sa hopi.. Nos tabata tin bon contacto cu otro riba tereno di musica. Ma nada di core paranda, come hunto un caminda of cana kibra na cas di otro na antoho. Nos tabata traha tempo pa otro si ora cu tin mester. M’a compronde cu ela pasa den awanan turbulento. E tabata traha na Asuntonan Financiero di gobierno na Aruba, ma manera ela bisa: e burocracia ei e no por a wanta y a dicidi di bay riba su mes. E tabata tin hopi soño, fabuloso p’e y pa Aruba, projectonan grandi, cu ela presenta mi, ma cu no a cristalisa. Su comentario: “Emile, mi nomber ta Krozendijk y esei no ta conta den e mundo di negoshi na Aruba”. Mi tabata haci chansa cu ne riba esaki, ma p’e, e tabata un otro sla.
No ta solamente mi tabata traha riba cancionan cu e tabata compone pa entre otro Debbi. E tabata tiranan den mi scochi. “Traha riba dje Emile y Debbie ta bin cant’e”.
Y cada biaha mi tabata ret’e pa un di 2 CD. E mester a haci si algun cu su dientenan, pasobra e “s”nan no tabata manera mester ta. “Si, si Emile”, ma envano. Nos tabata oranan largo den studio cu grabacionan pa anuncionan interno di un hotel na idioma spaño, pasobra esei e tabata domina completamente.
E tabata un fiel oyente di Radio Kelkboom, pa motibo di e apoyo pa musica lokal. Ela traha diferente aña na Radio Kelkboom cu su programa di tur mainta di 10 pa 12 or, Tertulia Farandulera, exigente y cumplido cu un programa manera e kier a laga tende. Diferente y di calidad, ma economicamente no hopi cos di gaba. Graba propaganda? Semper para cla y “Emile, ta con bo kier e”.
Un 5 aña pasa, mi ta kere anto, e por ta 10 aña tambe, pasobra tempo ta bula, ela cana kibra tur babuca: Emile, un productor na continente a acercami pa e bira su agente artistico. E tin cu profila su mes cu den e ambiente di Mariachi. Y conociendo su bos y manera e ta canta: Don Ramon cu Mariachi, ningun problema. Na harimento: “Ma con ta para cu bo dientenan?” “Ningun problema Emile: nan lo pone nan den top condicionan atrobe”.
M’a puntr’e: “Don Ramon, ban ta serio, bo sa kiko kier men artista di un agente y na bo edad. Corda bo no ta hoben mas y conociendo un Don Ramon terco, m’a enfatisa si e ta compronde ta kiko esei kier men. Emberdad: auto grandi, bon bisti, ambiente di artista, drumi den hotel luhoso, yen di beyesa rond di dje, ect ect, ma bula aki aya y canta anochi, marduga na antoho di e agente cu kende e lo tin un contracto firma. “ Bo ta wanta e cos ei, un persona terco manera bo ta?”…. Asina nos por a papia cu otro y sin ningun rencor, como hende cu por confia otro. Emberdad: un otro soño cu ta bula bay y asina tabata tin varios mas…
Mi ta corda ainda hopi cla ora cu nos tabata graba un di e cancionan di su CD, cu un dado momento m’a hala su atencion: “Don Ramon, bo ta canta falso”. Awor canta falso di Don Ramon e tempo ei kier men un nuance sumamente chikito di un tono, cu probabelmente hopi hende lo no ripara mes… Na harimento e ta reactiona: “Emile bo ta mescos cu mi tata. Ponemi cu 2 pia riba tera atrobe, bahami for di nubia. Ma Emile, mi hendenan di afo”, – pasobra e tabata tin su contactonan – , “ a bisami cu bo tin cu canta un poko falso, net un slip for di tono, pa hala atencion”.. Mi reaction? “ Don Ramon, no den Watapana Recording Studio.. Aki abo ta canta den tono” y cu placer nos tabata sigui cu nos trabou.
Cu e tabata sinti cu algo tabata na caminda, awor cu ela bay laga nos, tabata mas cu cla.
Prome cu Pasco ela cana kibra na Bloemond. “ Emile bo tin un cassette-player pami?. Don Ramon, na granel. Mi ta controla un pabo, bin busc’e numa”. Y ela paga p’e, pasobra e no tabata kier nada por nada. Y ela busca un computer, un Apple. “ Don Ramon, ta kiko bo ta bay haci cu un Apple? E tabata un persona cu kier cos bon. Y e link tabata poni caba: su composicionan graba riba cassette e kier pone riba Disco Duro, HD, y mi sa cu e tin varios cancion, no acaba, ma e liña di melodia y texto tei.
Poko dia despues. “Emile bo tin un mesa pami?” . “Si, mi tin”, pa motibo cu despues di seramento di Radio Kelkboom, mi tin e cosnan aki na pa scohe. “Emile, pon’e un banda, mi yui homber ta bin busk’e”. Y ela bay cu n’e.
Y e ultimo peticion di dje pa mi tabata: “Mi tin mester di un adapter pa conecta e Cassette deck cu e computer”. “Aki si mi no por yudabo, pasobra bo tin un Apple”. E no por a hanja e adapter na Aruba y m’a recomend’e pa busca esaki riba internet. M’a hanj’e riba internet, mi por a busk’e p’e, ma conociendo su yui, nan mes por a haci e trabou ei. Mi no a tende nada mas di Don Ramon te cu diaranson, ora cu Maria a yami pa informa di su estado di salud y cu su mediconan a entrega.
Don Ramon tabata apoyami den tur loke mi ta haci. E tabata un amante di nos cuminda vegetariano D’abaru y si nos tin djus di kenepa, e no tabata scapa p’e.
Shonnan; un otro compositor, artista a bay laga nos. Nos tur a bin pa bay, ki dia, esei normalmente no ta poni riba calender. Ela laga un joya musical atras cu su bos particular, su timbre calor, e manera di interpreta e palabranan y su melodia, cu ta capta atencion, nada complica, djis for di curason. Ta awor na su herederonan pa determina ta kiko ta haci cu e tesoro di materia musical, cu e tin warda, scondi, pa nos por disfruta mas ainda su cu creacionan musical. Lamentabelmente su bos particular si lo bo no tende mas den e cancionan ei.
Un otro soño e tabata tin. Cu e poko compositornan cu un isla chikito manera Aruba por produci, ta haña mas atencion. No cu palabra, ma cu acto: tocanan nan cancionan. Tin nan CDnan na cas y apoya nan.
Y ta conciente cu hendenan cu sa soña ta esnan cu por produci cancionan asina bunita manera Don Ramon tabata haci.
Don Ramon, sosega na pas.
Emile Kelkboom.
Bloemond 18


text:
Oranjestad – Inscripcion pa e di 5 edicion di e evento ciclistico di mountainbike ‘12 Hours of Aruba’ ta habri. E magno evento lo bay tuma luga diasabra 13 di april y lo tin dos elemento nobo y un otro meta. Ciclistanan cu ta participa na e evento di relevo aki – incluyendo muchanan cu pa promer biaha por participa – tambe lo ta contribuyendo na e campaña Road Safety & Sharing cu e tema ‘Safe a Life, watch where you drive’.
FX Sports bike team ta organisando e ‘12 Hours of Aruba’ desde 2015. Durante e ultimo 4 eventonan (2015, 2016, 2017 y 2018) por a core unicamente na e ‘12 Hours of Aruba’. Riba peticion di hopi coredo nan, e decision a wordo tuma pa e aña aki cu bin cu edicion mas cortico pues ‘6 Hours of Aruba’. E sitio y distancia cu lo mester wordo cori ta keda mescos: ta trata aki di un ruta/distancia di aproximadamente 4km di becindario di kapel di Alto Vista.
NO CORE MADRUGA
Nobo e aña aki ta cu e participantenan lo no bai core den oranan di madruga. E ‘12 Hours of Aruba’ lo cuminsa diasabra pa 12:00 pm (12 or di merdia). E careda di ‘6 Hours of Aruba’ lo cuminsa pa 6:00 pm (6 or di atardi). Ambos evento (12H & 6H) lo termina pa mey anochi, y organisadornan conta riba un Dobbel Sprint Finish entre e ekiponan cu ta retando otro.
Organisador Edwin Hekman: “Durante e eventonan di añanan anterior, e competencia mes tawata entre 6:00 PM di diasabra atardi te cu 6:00 AM di diadomingo mainta di e siguiente dia. Esaki a trece cune un bon competencia na final pa e ekiponan. Pero pa loke ta e orario di madruga pa mainta, esaki ta atrae poco publico.” Organisadornan a tuma nota di presencia di un bon publico durante oranan di anochi, pero ya den oranan di madruga esaki a bira menos. “Cu e actual cambio di cuminsa durante dia y caba mey anochi, nos ta spera cu esaki lo atrae un publico mucho mas grandi caminda lo por sera e evento aki den un forma festivo”, segun Hekman.
‘KIDS 12 HOURS OF ARUBA’
Hubada Cycling Team, colaborando cu 12 Hours of Aruba, a tuma na nan encargo e aña aki pa organiza un ‘Kids 12 Hours of Aruba’. Esaki ta un careda pa muchanan cuminsando for di 11 aña (naci na 2008). Nan lo core un ruta mas cortico y mas facil di 1 kilometer den e mesun bisindario di kapel. Nan lo haña 3 ora pa core mas tanto buelta posibel den ekipo. E evento aki lo cuminsa diasabra pa 07:30 AM. Coredo nan entre 11 y 12 aña ta wordo permiti pa core unicamente den ekipo di 4 coredo. Coredo nan entre 13 y 14 aña si ta wordo permiti pa core den ekipo di 2 of 4 coredo.


text:
sahara Martina
Bondia Mi number ta Sahara Martina Bidando 8 anja Aki na New Zeeland buskndo riba un webs kaminda i por a tende un radio otro.apart I ma bin topa ku radio . Aki aki ta skuchando boso 4 siman ta bai mi ta hnajna e radio aki Master Mes Mes Un Dushi Radio ku un Entertainment hopi Apart I Varia mi ta anto ma gusta boso music nan di pasku ma smack bin korsou pa Dec un bon kambio di anja aki tur kos bon pa boso den 2018 Sigi Dal Bai Bon ashina Ku boso Radio Saldu aki Na New Zeeland Sahara Martina
déc. 8, 2017, 5:58 après-midi GMT


text:
> Riba e página aki bo por lesa e raport na hulandes
E kabayero a keha serka Nationale ombudsman ya komo ku e no ta di akuerdo ku e reakshon di Zorgverzekeringskantoor na Boneiru (ZVK).
E kabayero a wòrdu operá dos biaha na Hulanda Europeo pero el a keda ku keho di salú. Pa e motibu ei el a bai bèk serka e spesialista. E ta keha tokante e echo ku ZVK no ta reembolsá e kontròl despues di e operashonan akí. Anterior na e promé operashon e kabayero a pidi ZVK pèrmit pa kubri e gastunan. ZVK a duna garantia pa esaki i a paga e operashonnan. Pero e kontròl despues di e operashon no tabata kai bou di e garantia i p’esei e kabayero mester a pidi pèrmit di nobo. E dòkter di kas di e kabayero a hasi esaki. ZVK no a duna pèrmit ya komo den e petishon nobo no tabatin e oferta di e kabayero. Pa e motibu akí ZVK no a paga e kuenta di e spesialista. E kabayero no tabata di akuerdo ku esaki, anto el a oponé kontra esaki. E no tabatin oferta ya komo e spesialista ainda no tabata sa kiko e problema tabata. Ademas el a pensa ku ta lógiko ku lo paga e kontròl tambe. ZVK a mantené su punto di bista i a splika dikon nan no a paga e faktura.
Nationale ombudsman a konkluí ku ZVK no a duna e kabayero e chèns pa kompletá e petishon. Nationale ombudsman ta haña ku ZVK a aktua kontra e prinsipio di fair play, dor di no duna e kabayero e chèns pa kompletá su petishon. Nationale ombudsman ta deklará e keho fundamentá.
Nationale ombudsman ta kontentu di tende ku ZVK ta bai paga e kabayero bèk. Retrospektivamente pa motibu di e sirkunstanshanan espesífiko e kaso akí tabata trata di un situashon imprevisto. Tambe Nationale ombudsman ta kontentu di tende ku den futuro ZVK ta bai tin mas atenshon pa komunikashon ku siudadano, anto pa skucha e siudadano durante un prosedura di keho.
Keho:
Un kabayero ta keha tokante e echo ku ZVK no ke reembolsá un tratamentu serka un spesialista. Tambe e ta keha tokante e echo ku e no por bringa esaki mas aleu.
Sentesia: fundamentá


text:
Diamars 23 di augustus, Conseho di Minister a ricibi bishita di Comandante nobo di Marinierskazerne, Luitenant-kolonel der mariniers T.A.H. Van Wijk. Durante e reunion a delibera riba e diferente tema di colaboracion entre Gobierno di Aruba y Marinierskazerne y riba e posicion strategico di Marinierskazerne na Aruba y con Marinierskazerne por yuda den aumenta siguridad.
Marinierskazerne ta percura tambe pa traha riba e ser humano mas hopi cu por como tambe den e area di naturalesa y e aspecto di conservacion di naturalesa.
A toca e tema di e actividadnan publico den Marinierskazerne pa asina pueblo por cera conoci miho cu loke Marinierskazerne ta haci pa y den nos comunidad. E posicion di Arumillers tambe a haya atencion den reunion cu Comandante van Wijk.
Un tema hopi interesante y cu Prome Minister Evelyn Wever-Croes a expresa di ta uno hopi importante pe, ta e tema di e programa Sociaal Vormings Traject SVT cu ta un programa di formacion social specialmente di e trayecto pa hende muhe.
“Mi ta felicita Commandant van Wijk hopi exito cu su funcion nobo. Y ta desee exito den e trayecto nobo aki den su carera na Aruba. Mi ta sigur cu e temporada nos dilanti tambe, e cooperacion ta bay ta hopi estrecho”, Prome Minister Evelyn Wever-Croes a duna di conoce.


text:
Kralendijk – E pik di kontagio ku e variante ómikròn ta bai bira muchu mas ku e kantidat mas haltu di kontagio ku e variante alfa (variante britániko) na mart 2021. E departamentu di Salubridat Públiko ta yega na e konklushon akí a base di sifranan di kontagio den e promé siman di yanüari 2022. Djamars 4 di yanüari 2022 tabatin 133 kontagio nobo, aña pasá e pik mas haltu tabata 24 di mart, e tempu ei tabatin 73 kontagio nobo. Na mart aña pasá e kantidat mas haltu di kontagio tabata 308 pa siman. Di djaluna 3 di yanüari 2022 te ku djárason 5 di yanüari 2022 tin kaba 305 kaso di kontagio nobo na Boneiru.
Salubridat Públiko ta sali for di e punto di bista ku e variante ómikròn di e vírùs di corona ta bai dominá e variante dèlta hopi rápido. Esaki ta bini pasobra hende ta kontagiá rápidamente i fásilmente ku e variante ómikròn. E promé investigashonnan ta mustra ku hendenan ku kontagiá ku e variante ómikròn, generalmente tin ménos keho severo. Tòg por sobrekargá kuido ku kontagio ku e variante akí. Esaki ta bini komo ku hopi hende ta kontagiá ku esaki rápidamente, ku ta pone ku den tempu kòrtiku ta surgi un preshon muchu grandi riba kuido.
Investigashon a mustra ku hendenan ku ta kompletamente bakuná òf a haña corona, no ta bon protehá kontra kontagio ku e variante ómikròn i kontra hospitalisashon. E angua di buster por ofresé e hendenan akí un protekshon èkstra. Un persona ku a pasa e angua di buster, ta protehá pa 65-75% kontra kontagio i pa 80-90% kontra hospitalisashon. Siudadanonan ku no a pasa e angua di buster ainda, por yama e number grátis 0800 0900 pa traha un sita pa pasa angua.
Investigashon di e departamento di Salubridat Públiko ta mustra ku durante fakansi di Pasku hopi ménos hende tabata dispuesto pa hasi tèst. E departamento ta preokupá ku esaki. Ta asina ku tin muchu mas kontagio di corona na Boneiru ku e kantidatnan ku e departamentu ta registrá. Di e hendenan ku sí a tèst, 30% tabatin un resultado positivo di un tèst propio. Esaki ta nifiká ku mas i mas hende ta hasi uso di un tèst propio.
E departamento ta hasi un yamada na siudadanonan ku keho, hendenan ku tabatin kontakto estrecho ku un persona ku tabata kontagiá, i hendenan ku resultado positivo di un tèst propio, pa tèst na e kaya di tèst. Asina e departamento di Salubridat Públiko ta keda ku un bon bista di e kantidat di kontagio na Boneiru. Bo tin keho? Yama e ora ei e number grátis 0800 0800 pa traha un sita pa tèst. Bo no a pasa e promé òf di dos angua òf e angua di buster ainda? Yama e number grátis 0800 0900 pa un sita pa pasa angua.


text:
Willemstad Curacao: Djaluna 01 ougùstùs 2022 alrededor di 06.19’or, Sentral di Polis a risibí informashon di un aksidente bastante grave ku a tuma lugá riba Weg naar Westpunt na altura di Krakeel. Na yegada di e promé unidat, el a bin topa ku e vehíkulo ku a aksidentá kontra di un kantor di number.
For di investigashon a sali na kla ku shofùr di e vehíkulo aki tabata kore riba Weg naar Westpunt direkshon di Barber.
Pa motibunan te ainda deskonosí, shofùr di e vehíkulo aki a pèrde kontrol riba su stürwil i kore den skual.
A konsekuensia di esaki, e outo a bai dal kontra di un kantor di number.
Den e vehíkulo tabata tin dos hòmber, un shofùr i un pasahero sintá patras.
E víktima sintá patras, ya no tabata duna señal bida.
Dòkter di polis a konstatá morto di e hòmber víktima Jureldrick Ortela di 16 aña nasé na Kòrsou na e sítio ariba menshoná debí na multiple herida na kabes, mientras e shofùr a wòrdu transportá ku urgensia dor ambulans pa sala di emergensia di C.M.C.


text:
Gebruik de volgende ‘links’ om informatie te krijgen over een specifiek soort kanker.
alvleesklierkanker
Kanser na pánkreas ta bini mas tantu dilanti serka hende hòmber ku serka hende muhé. PWF por yuda bo na momentu ku bo ta preokupa ku e posibilidat di kanser na pánkreas.
Kanser na blas
E diagnóstiko di kanser ta trese hopi pregunta i emoshon. Den tempu kòrtiku lo bo haña sa hopi tokante di e malesa.
Kanser na Pechu
Kanser na pechu ta e sorto di kanser ku mas ta bini dilanti serka hende muhénan. Un hende muhé tin un chèns di unu riba 8 pa haña kanser di pechu den su bida.
Kanser di kueru
E diagnóstiko di kanser, of e posibilidat ku tin esaki, ta trese hopi pregunta i emoshon serka mayoria hende.
Kanser na pulmon
E tipo ku ta bini mas tantu dilanti ta ‘Niet-kleincellige longkanker’. Hende hòmber ta haña kanser na pulmon mas lihe ku hende muhé, pero e kantidat di hende muhé ku ta haña kanser na pulmon ta subiendo.
Kanser na nir
E diagnóstiko di kanser ta trese hopi pregunta i emoshon. Den tempu kòrtiku lo bo haña sa hopi tokante di e malesa.
Kanser ‘Non Hodgkin Lymfonen’
E diagnóstiko di kanser, of e posibilidat ku tin esaki, ta trese hopi pregunta i emoshon serka mayoria hende.
Kanser na prostat
Kanser di prostat, despues di kanser na tripa (dikke darm), ta e tipo di kanser ku mas ta bini dilanti serka hende hòmbernan na Korsou, pero por wòrdu trata eksitosamente.
Kanser na slòkdarm
E diagnóstiko di kanser, of e posibilidat ku tin esaki, ta trese hopi pregunta i emoshon serka mayoria hende.


text:
Den nomber di Gobierno di Aruba, Prome Minister Evelyn Wever-Croes ta informa cu e frontera entre Aruba y Venezuela ta keda cera por lo pronto. E decision aki ta basa riba e siguiente argumentonan.
Gobierno di Aruba ta sigui e desaroyo na Venezuela hopi di cerca. E situacion ta dificil y miyones di habitante ta purba sali di e pais. Desde 2015, 4.5 miyon Venezolano a bandona nan pais, y pronto e total lo surpasa 5 miyon. E impacto di e crisis di Venezuela den e pais ta inmenso y e impacto riba e paisnan cu ta den cercania di Venezuela ta hopi serio. Entre nan Aruba, cu ta hopi cerca di Venezuela.
Gobierno di Aruba ta purba atende cu e crisis aki lo miho posibel.
Na Aruba tin miles di persona di Venezuela.
Banda di esey, actualmente nos tin como 2 mil peticion pa asilo y ta purba atende cu diligicencia teniendo cuenta cu tratadonan internacional di derechonan humano.
E frontera entre Aruba y Venezuela ta cera desde februari di e aña aki despues cu Venezuela unilateralmente a cera e frontera. Na mei Venezuela kier a habri e frontera pero Gobierno di Aruba a dicidi e ora pa cer’e.
Gobierno a prolonga e ciere aki na juni y september y e tabata valido te 10 di december. Gobierno di Aruba awor a dicidi di prolonga e ciere aki cu 3 luna mas.
Gobierno a haya peticion di ciudadanonan cu kier bay bishita famia na Venezuela of cu kier bay dokter na Venezuela. Tambe Gobierno a wordo acerca pa importadornan di fruta pa importa fruta y berdura di Venezuela. Y finalmente Gobierno a wordo acerca pa Hulanda cu tin problema cu e ciere di frontera pasobra nos no ta den guera cu Venezuela. Gobierno ta compronde tur e motibonan y peticionnan aki y nos a considera nan tur, pero na e momento aki habri e frontera cu Venezuela no ta den interes general di pais Aruba.
“Nos ta convivi cu e situacion na Venezuela. Nos tin conocir, famia, amistadnan aya y aki cu ta sufri hopi bou e circumstancianan aki. Aruba ta haciendo su parti.
Como hende, como mama, y wela, mi por sigura bo cu e decision aki ta duro, pasobra mare nos por a yuda mas, mare nos por a haci mas, pero nos no por. E problemanan di Venezuela mester wordo resolve den Venezuela mes. Aruba no por soluciona nan. Nos mester tene cuenta cu Aruba awor.
Mi ta spera di por conta cu comprension di comunidad di Aruba pa cu e decision aki.
Y mientras tanto mi ta pidi pa nos tene e pueblo di Venezuela den oracion y ohala cu pronto e situacion por resolve”, Prome Minister Evelyn Wever-Croes a expresa


text:
Consehonan Practico Ora bo ta sinti cansancio of agotacion door di cancer
Cansancio of agotacion ta molester comun ora bo tin cancer. Esaki ta un cansancio fuerte y intenso. WF t'ey pa duna Abo y bo famia e apoyo necesario.
Sucu ta pone un tumor crece mas lihe?
No tin evidencia cientifico cu ta demostra cu sucu ta pone un tumor crece mas lihe. Loke si ta e caso, ta cu si nos consumi hopi sucu nos por subi di peso.
Consehonan Practico pa ora bo stoma ta bira y bo tin gana di saca
Ta hopi fastioso ora bo stoma ta bira y bo tin gana di saca. E molester aki por tin diferente causa.
Lista di alimento diario
Den e lista akibou bo por lesa ki alimentonan bo mester diariamente pa un nutricion completo.
Consehonan practico pa ora bo tin falta di apetit
Door di cancer y tratamento di cancer bo metabolismo ta cambia. Door di esaki bo por tin falta di apetit,
Mi motivacion pa yuda combati cancer
Mi a crece den un famia afecta door di e impacto di cancer. Mi a lanta serca mi welonan materno door cu mi mama tawata den hospital frecuentemente


text:
Minister Xiomara Maduro: Mihor maneho financiero a hiba na un bahada leve di e quota di debe nacional den aña 2018
Minister Xiomara Maduro:
Mihor maneho financiero a hiba na un bahada leve di e quota di debe nacional den aña 2018
A kibra cu e tendencia di crea debe
ORANJESTAD – Diabierna Parlamento di Aruba a trata e Cuentanan Anual di Pais Aruba pa e añanan 2016, 2017 y 2018. Den e Cuentanan Anual por sigui, entre otro, e desaroyo di e debe nacional di nos Pais. Asina por wak cu den aña 2016 e debe tabata 4021.3 miyon florin y su quota di peso riba economia di nos Pais tabata na 75.7%. Na aña 2017 por mira cu e debe aki ta subi na 4197.2 miyon florin cu un peso di 76.7%. Compara cu 2016, den aña 2017 e debe ta subi cu 175.9 miyon florin cu ta 4.4% di subida. Den aña 2018 e debe ta bolbe subi debi na tur e desafionan cu Gabinete Wever-Croes a haya su mes aden, pero asina mes e subida aki no tabata asina grandi manera na aña 2017. Den aña 2018 e debe a bay na 4298.8 miyon florin cual ta un aumento di 101.6 miyon florin cu ta un subida di 2.4% compara cu aña 2017, pero e peso di e debe aki riba nos economia si a baha bay na 75.4%. E bahada den e quota di debe ta indica cu apesar cu den aña 2018 Gobierno a haye cu hopi desafio, toch a percura pa hiba un maneho financiero prudente pa logra kibra cu e tendencia di crea debe cu ta pone un presion grandi riba finansa publico y economia di nos Pais.


text:
Bonaire Human Rights Organization i su sekshon “Hóbennan pa Derecho Humano Bonaire” ke yama danki na tur hende pa nan presensia i e tremendo ambiente na e promé edishon di nos seri di sine bou di e tema: ‘Konsientisá i empoderá’.
Nos a habri e anochi ku un poema konmovedor i poderoso di Sedney Marten. E poema a buta oyentenan pensa tokante imágennan i ideanan negativo ku ta eksistí di hende di koló i kon e persepshonnan akí ta afektá tantu e hende di koló mes komo e hende blanku: di hende blanku ku ta mustra ku nan tin miedu di hendenan di koló, te na hende di koló ku ta menospresiá bunitesa di nan mes koló, alabando idealnan di bunitesa Europeo. Pa kombatí e imágennan i steriotipo negativo di hende di koló, nos di “Hóbennan pa Derecho Humano Bonaire” ta presentá nos selekshon di pelíkula ku imágen positivo.
E promé pelíkula ku nos a mustra den e seri, ta e pelíkula popular ‘Black Panther’, kual ta mustra imágennan positivo i poderoso di un nashon Afrikano frikativo. Esaki pa kombatí e imágen negativo asosiá ku Afrika den media moderno. Na lugá di un Afrika pober i tristu, ‘Black Panther’ ta riku na imágen di rei, reina, guereronan i sientífikonan afrikano i ta trese un mensahe positivo di patriotismo, lealtat i kompashon pa otro.
Apesar di rumornan ku ta sirkulá, e evento no a kontra ku niun problema. BHRO ta kontentu ku e resultado di e nochi di pelíkula. Partisipantenan na e evento a haña kos di bebe i snèk i despues di e pelíkula nos a haña e reakshon ku e partisipantenan a gosa di e anochi.
E seri di sine ‘Konsientisá i empoderá’ lo sigui 6 di novèmber ku un otro pelíkula positivo, poderoso i konsiente, kual nos lo anunsiá pronto.


text:
WILLEMSTAD — Swim Club Orca Curaçao huntu ku Fundashon Pa Nan ta organisá pa di dos aña “This is It Swimming Marathon”. E nòmber ta papia pa su mes! Ta un kompetensia di landamentu. Pa 12 ora tras di otro hóbennan aktivo den e deporte di natashon i tambe esnan ku ta rekreá lo landa riba un spit haltu den Pisina Bennie Leito na Rif.
Djasabra, 22 di òktober for di 8’or mainta te ku 8’or anochi Pisina Bennie Leito lo ta e atrakshon di dia, kaminda nos atletanan di natashon lo kompetí den nan deporte preferí.
E kompetensia lo ta unu sumamente interesante ya ku kada tim lo tin atletanan di diferente edat ta kompetí. Lo tin kategoria di diferente edat repartí den: U-10, U-13, U-17 i 18+.
Loke ta hasi e “This Is It Swimming Marathon” mas kompetitivo ta ku no tin premio pa kategoria, sino premio pa e tim ku su atletanan a landa mas biaha di un banda pa otro di e pisina.
Na final di e máratòn ku ta 8’or di anochi, e tim ku su atletanan a landa mas tantu biaha bai bini ta ganadó. Aña pasá e tim di Typhoon Swim Club a gana e kompetensia.
E timnan di landamentu, skolnan sekundario i otro organisashonnan di landamentu tambe por inskribí pa kompetí òf pa rekreá. Por bini ku un tim di hóbennan pa landa durante 1 ora di eskoho sin stòp. Entrada lo ta grátis. Tur hende ta bon biní pa bin apoyá nos atletanan.
Organisashon di Swim Club Orca Curaçcao I Fundashon Pa Nan, tur dos ta organisashonnan ku ta kere ku deporte ta un base importante den desaroyo di nos muchanan.
“This Is It Swimming Marathon “ 2016 ta e di dos máratòn ku Swimming Club Orca Curaçao i Fundashon Pa Nan ta organisá. E intenshon ta pa e máratòn aki por ripití tur aña pa nos atletanan por demonstrá nan abilidat den rango di deporte di natashon.
Timnan ,skolnan i organisashonnan ku aña pasá a partisipá ta:Swim Club Orca Curaçao, Typhoon, Sithoc Swim Club, Bulado Swim Club, Curacao Sharks Aquatics, VSBO St.Jozef, Jacques Ferrandi VSBO, Special Olympics and Friends, Pisina Bennie Leito, Djaoen Swimming Center, Aqua Jogging i Zweminrichting Piscadera. Nan tur ta konta ku asistensia i apoyo di Kòrsou kompleto pa bin apoyá nan atletanan e aña aki atrobe. Si abo komo hóben tabatin pensá pa kuminsá práktika e deporte di natashon, hasi uso di e oportunidat úniko aki pa bin mira tur tim den akshon i skohe pa bo mes.
Nos ta spera boso djasabra 22 di òktober 2016 for di 8’or di mainta na Pisina Bennie Leito na e di dos edishon di: ”This It It Swimming Marathon”.


text:
WILLEMSTAD.- Funshonarionan di MEO moviendo riba kaya a señalá dos hòmber stashoná na e parada di bùs prinsipal na Otrobanda bendiendo fruta i bèrdura.
Ora a aserká e hòmbernan aki a resultá di ta persona kual ya a haña atvertensia den pasado. Ambos ta hòmber indokumentá i riba esei nan ta bendiendo fruta i bèrdura di un forma no apropiá i sin e pèrmitnan nesesario.
Mirando ku den pasado kaba e hòmbernan aki a haña atvertensia na mas ku 1 okashon, e biaha aki a konfiská tur fruta i bèrdura. Manera sa hasi tur biaha, a entregá e produktonan na un Fundashon pa asina esakinan no bai tira afó.
…A entregá tur fruta i bèrdura na Fundashon Mi Refugio kual sigur lo hasi bon uso di nan...


text:
Desde cu partido AVP a bay atras cu mas di 10 mil voto den e eleccion ultimo, ta un gran cantidad di mentira nan ta sembrando den pueblo y haciendo como sifuera cu nan a hiba un gobernacion drechi y ehemplar durante 8 aña largo. Asina algun luna pasa nan a trata di manipula mente di pueblo bisando cu tur e debenan di pais Aruba desde entrada di Status Aparte te cu awe ta core 50% pa e gobernacionnan di AVP y 50% pa e gobernacionnan di MEP. Riba esaki partido MEP mediante cifranan oficial di Banco Central a desbarata e mentira aki por completo y caminda nos a comproba cu e debenan total haci den e periodo 1986-2017 a core 70% pa responsabilidad di gobiernonan di AVP y 30% pa gobiernonan di MEP. Pues aki e intento di politiconan y siguidornan di AVP pa troce e berdad y manipula mente di pueblo a fracasa por completo y nunca mas nan a bin riba e mentira aki.
PPP-MEP: 8.7 miyon pa aña
Pero partido AVP no a keda nada contento cu nan a wordo desenmascara y awor den e ultimo simannan aki nan a lansa un otro mentira contra MEP, bisando cu bao di gobernacion di MEP tambe tabata tin proyectonan PPP y cu Gabinete Eman desde 2010 caba y sin keha ningun momento so ta pagando e debenan di PPP aki, esta e edificio di Finansa/Belasting, e edificio di DOW/DIP/Kadaster, e Centro di Husticia na Santa Cruz y e Warda di Polis na Noord. Tur ta proyectonan cu a ser realisa sin dolor di cabes, sin meerwerk y nan tur a wordo entrega den e tempo stipula! Sinembargo e politiconan y siguidornan di AVP den nan ignorancia no ta splica pueblo cu tur e 4 edificionan aki ta di vital importancia pa e desaroyo di nos pais y cu nan tur hunto ta costa e pueblo un suma di 8.7 miyon florin pa aña. Pues un suma razonabel cu cualkier gobierno por carga sin causa un situacion financiero incontrolabel. Alavez e edificionan aki den transcurso di añanan a demostra nan derecho di existencia, caminda e empleadonan publico ta trahando den edificionan sumamente comodo, e clientenan ta gosa di tur e comodidadnan aki y e gastonan di huur di edificio pa gobierno tambe a baha.
PPP-AVP: 71.7 miyon pa aña
Hecho ta cu bao di Gabinete Mike Eman nos pais a conoce tambe e proyectonan PPP, esta e Green Corridor, Watty Vos Boulevard, Hospital y e 4 MFAnan y practicamente tur a conoce sumanan exorbitante na meerwerk, hopi dolor di cabes y no a wordo entrega den e tempo stipula. Tur e proyectonan aki ta costa den total un suma cu ta crece y lo yega te na 71.7 miyon florin pa aña y cu nos pueblo tin cu bay paga den e proximo 25 pa 29 aña, pues te banda di aña 2045. Aki nos ta mira un diferencia grandi pa locual ta e pago pa e proyectonan PPP, caminda nos pueblo lo paga 8.7 miyon pa aña pa e proyectonan cu ta cay pa cuenta di Gabinete Oduber (MEP) y e suma astronomico di 71.7 miyon florin pa aña cu ta cay pa cuenta di Gabinete Eman (AVP). Anto ainda tin politiconan di AVP cu no kier mira e dolor y desgracia cu nan a causa e pueblo door di bin cu proyectonan den forma descabeya, sin cu nan por a presenta na pueblo e forma con lo bay paga pa esakinan. Y awor ainda nan tin e curashi pa lastra MEP den e desgracia cu nan a ocasiona cu e proyectonan PPP.
Cu esaki tambe partido MEP a bolbe desbarata un mentira di AVP y ansiosamente nos ta spera cual ta e proximo mentira of spanta parha cu nan lo lansa proximamente. Pero pa tur e mentiranan aki partido MEP tin su cuki prepara pa nan caba!


text:
Un Censo ta un conteo general di poblacion y vivienda y ta wordo teni cada 10 aña segun principionan y recomendacionnan di Nacionan Uni. Durante di un Censo ta conta tur persona cu, riba un momento …Lesa mas
A base di datonan colecta durante di e ultimo Censonan cu a tuma lugar na Aruba, un documentario a wordo traha pa ilustra e desaroyonan social y demografico cu a tuma lugar na Aruba den e ultimo 50 aña.Lesa mas
Oficina Central di Estadistica (CBS) a traha diferente videoclips informativo pa e publico por haya informacion di tur locual ta trata Censo 2020. E videoclips ta duna contesta riba preguntanan …Infoclips
“Aruba ta conta!” ta un programa di television cu ta duna informacion di Censo 2020. E programa ta contene 6 episodio na unda temanan central di …Lesa mas


text:
-
Contact
- lionel_326@hotmail.com
Bo mester dominá Hulandes pa por goberná nos pais?
Na Kòrsou nos ta vota pa nos representantenan den Parlamento. E partido(nan) ku forma un koalishon, lo disidí ken lo bira Minister, i ken lo drenta Parlamento. Ofisialmente, niun kaminda no ta stipulá ku un persona mester tin bon dominio di idioma pa e por bira ni parlamentario, ni minister. Sinembargo, komo nos representantenan den e órgano mas haltu di nos sistema polítiko, nos komo pueblo ta spera ku nan tin e abilidatnan nesesario pa por hasi e trabou. Komo ku nos ta den reino Hulandes, tin hende ta spera ku mandatario i ministernan, tin bon dominio di e idioma Hulandes. Riba Facebook, mi a mira e siguiente opinion:
Reakshonando riba e diskushon aki, nos pueblo enbèrdat tin e persepshon, ku kualke persona ku ke fungi komo un minister, mester por dominá otro idioma, prinsipalmente Hulandes. Nos tin e persepshon den nos kabes, ku prinsipalmente nos Promé Minister, mester por ekspresá i debatí ku nos “partner mayó” den reino. Den nos situashon struktural aktual, mi ta kere ta bon pa mandatarionan por lesa i komprondé Hulandes. Pero personalmente mi ta haña ku e eksigensia pa nan tin bon dominio di e idioma aki, ta puru efekto di nos historia kolonial, i tambe falta di poko konosementu general.
Aktualmente na Kòrsou, nos tin dos idioma ofisial, kual ta Papiamentu i Hulandes. Sinembargo, (atrobe, dor di nos pasado kolonial) te ainda, un gran parti di dokumentonan ofisial ta na Hulandes. Nos enseñansa mes, práktikamente ta diseñá pa nos yuda kontribuí ku ekonomia Hulandes. Prinsipalmente nos leinan, tur ta keda trahá na Hulandes. Ami en todo kaso, te ainda no a mira niun na Papiamentu. Anto pa sali pa nos “derechinan” nos lo ke tòg pa nos (futuro) gobernante tin e abilidat pa por papia otro idioma estranhero, ku un poko mas importansia riba e Hulandes—ya komo tur nos problemanan, nos ta bai buska solushon p’e serka Hulanda.
Personalmente, mi no tin e eksigensia aki pa un persona ku ke bira lider di nos pais. Pa ami, e lider di mi pais, mester tin un vishon pa mi pais ku ami por mira mi mes den dje, i huntu ku su tim, e sa di implementá e loke tur sobrá polítiko por solamente vosiferá i primintí. Mas importante pa ami, ta pa mi mira ku e persona aki, huntu ku su partido, tin plan di gobernashon ku ta basá riba patriotismo i nashonalismo. Mas ku klaro, nan mester tin bon konosementu i kapasidat pa pone Kòrsou riba nivel modèrno i kompetitivo den tur área. Pa bo tin e kapasidatnan aki, bo mester por sikiera skucha, lesa i komprondé e kuater idiomanan ku tin influensia riba nos. Si mi mira esakinan, e persona aki su títulonan, dominio ekspresivo di idiomanan estranhero, tekstura di kabei, tamaño di su mustashi, ku si e ta bisti flus, dashiki òf wayabera, no ta interesá mi. Su Papiamentu si mester elokuente i zetá, den tur forma!
E persepshon ku Hebron a menshoná, ta bin dor di nos enseñansa, ku ainda pa gran partí ta basá riba sistema Hulandes. E sistema di enseñansa aki, ta frustra hopi di nos muchanan, ta kousa limitashon den nos forma di ekspresá, i den kasonan severo ta kousa dròpout. E limitashonnan aki, ku pa sierto di nos ta mas severo ku otro, (aparte di e kompleho ku nos a bin haña dor di kolonialismo) a bin krea e persepshon ku mas mihó bo Hulandes ta, mas sabí i mihó studiá bo ta. Anto (falta di) dominio di nos idioma materno mes, no ta nifiká nèt nèt un dònder. Nos ta sinti bèrgwensa di tende un Yu’i Kòrsou papia mal Hulandes den media, pero papia, òf tende hende papia mal Papiamentu no ta afektá nos den ningun forma. Miéntras nos ta broma ku bon Hulandes, asta ku nan dialekto, nos ta papia i skirbi mal Papiamentu ku amor.
Ingles ta keda konsiderá un idioma global. Sinembargo, si bo wak lidernan di paisnan grandi, lo bo bin mira dikon mi ta haña ku ta gan’i hasi drùk nos tin, kombiná ku un defensa di nos mentalidat di esklabo.
Emanuel Macron, èks promé minister di Fransia, tin bon dominio di Ingles. Pero Macron ta di opinion ku su idioma mester ta riba tur otro idioma. E ta asta kere ku ta Franses mester bira e idioma di mundu. Hendenan ku a bai Fransia sa ripará tambe ku e Fransesnan tin tiki interes pa komuniká ku estranhero den otro idioma ku no ta Franses. Si bo bai Hapon ta pió. E hendenan ei no ta mira niun klase di importansia pa siña otro idioma i akomodá abo komo estranhero.
Angela Merkel ta un di e figuranan mas formidabel i rekonosí den polítika internashonal, i e lider no-ofisial di parlamento oropeo. Banda di Aleman, e tin bon dominio di Ingles i Ruso. Pero den kualke diskurso, asta den parlamento oropeo, e ta skohe semper pa papia su idioma materno, kual ta Aleman.
No papia mes di Vladimir Putin. Kualke hende lo kere ku Putin lo no ta papia ni un pia di palabra di Ingles. Sinembargo, e por komprondé i papia ingles. Pero den su forma intimidante i dominante, Putin lo papia Ruso den kualke situashon ku e hañ’é aden, anto masha poko bia lo bo tende papia otro idioma ku no ta su idioma materno.
Xi Jinping, presidente di China, por papia Ingles. Pero masha di baina lo bo tende papia esaki. Ku lidernan di tur otro pais, i tambe media internashonal, e lo papia su idioma Mandarin.
Presidente di Iran, Hassan Rouhani, por papia ingles, pero ta skohe konsientemente pa no hasié, anto mayoria lider i Iran, ta riba e mesun liña. Dikon? Pasó nan ta di opinion, ku si nan ke trese un mensahe dilanti, nan ta skohe e idioma den kual nan por hasié di e forma mas fuerte, kla, bon artikulá i sofestiká.
Segun un profesor di diplomasia di Universidat di Southern California a bisa, lidernan ku por papia Ingles, hopi bia konsientemente ta ninga di hasi esaki pa puru orguyo nashonal. Komo gobernante, òf lider di un pais, bo trabou no ta pa broma ku bo abilidatnan lingwístiko. E orguyo nashonal aki ta algu ku nos komo Yu’i Kòrsou ta karesé di dje. Nos tin mas nesesidat pa akomodá otro hende (entre otro Hulandes), (kisas pa broma ku nos ta poliglòt) i mustra hende (entre otro e Hulandes) ku nos por dominá nan idioma, kual den mi opinion, ta puru reakshon defensivo pa kontrarestá nan persepshon ku nos ta hende bobo.
Nos ta kere tambe, dor di nos situashon aktual, ku ta nos mester akomodá e Hulandes, pa nos por keda bon ku nan den reino. Asta nan fiesta ( ku rònt mundu ta mira komo rasista) nos ta kla pa defendé ku kurpa i alma, i tin masha difikultat pa lòs fo’i dje. Aparentemente, pa un miedu falsu ku a hinka den nos, nos ke lubidá ku ta Hulanda a kolonisá nos, i no kontrali.
E profesor ta menshoná tambe ku tin sierto bentaha pa papia bo propio idioma, i uza un traduktor pa tradusí loke bo ta papia. E tempu ku e traduktor ta tuma pa tradusí loke bo a bisa, abo por uz’é pa pensa riba loke bo ke bisa. Barack Obama sa bon di uza e téknika aki, papiando Ingles mes, pero di forma hopi slou. Un benefisio mas pa kual lidernan mundial ta uza traduktor ta pa— dado kaso bini un mal komprondementu— benta e kulpa riba mal tradukshon.
No komprondé mi robes. Mi ta na fabor pa nos hendenan siña mas tantu idioma posibel. Pa mi parti nos inkluí Mandarin den kuríkulonan di skol mes si ta posibel. Pasó al final, mas idioma bo sa, ta mas mihó pa bo mes. Pero kualke idioma ku bo siña, bo mester siñ’é komo materia riba su kurpa. No komo idioma di instrukshon pa bo risibí eseñansa básiko. E úniko kos ku lo bo kousa ta frustrashon, limitashon den desaroyo kognitivo i ekspreshon, kompleho den un grupo di hende ku ke ilustrá ku nan ta bon studiá, anto un pueblo ku no tin niun klase di amor, rèspèt i orguyo pa nan idioma materno.
Aworakí, ami tin mas interes pa siña i dominá mi idioma Papiamentu, anto mi ta di opinion, (ku si di bèrdat nos no ta kolonia mas, sino partner den reino) ku si ami mester siña Hulandes, e makamba tambe mester siña Papiamentu. Ma nunka mi a mira e interes ei di nan banda. Anto si nan no ke, e ora ei no bin kansa mi pa mi dominá e idioma Hulandes. Mi por lesa i komprondé Hulandes. Pa ami, esei ta sufisiente. Mi por papié i skibié pero probablemente mesun malu ku Jackie Chan ta papia Ingles. Mi lo preferá sinta pone aksènt riba kada palabra na Papiamentu, ku sinta wak unda mester tin “stam” ku” stam+t” den Hulandes. Mi lo preferá sinta tradusí tur nos dokumento i lei nan, na Papiamentu, inventando palabra, òf Papiamentisá terminologianan ku ainda no ta eksistí den nos vokabulario, ku sinta wak kua palabra mester tin “de” ku “het” su dilanti.
Pa mi ta sinsero, te asta na momentu ku mi no tin nada útil di hasi, lo mi preferá sinta wak pornografia di hòmbu pretu ta kue muhé inano, ku hasi intento pa drecha mi Hulandes. Ku mi por lesa i komprondé, pa ami ta sufisiente. Gobernantenan di mi pais mester sa di komuniká ku ami den mi idioma. Kon ku nan hasi nan kuenta pa keda na altura di tur loke ta sosodé rondó di nos, lesa dokumentonan na otro idioma, òf komuniká ku lidernan di otro pais, ta nan asuntu. Nos tin diferente lingwista ku por ta na nan disposishon. Un polítiko por ta dominá ocho idioma mes si e ke, pero si e no “sa su stòf” i por ekspresá na drechi ku su pueblo, lo mi no vota p’é. Lo mi tin mas atmirashon pa esun ku hasi meskos ku hopi otro lider—i pa orguyo di su idioma—e ekspresá su mes na Papiamentu, ora ku rònt mundu ta mirando.
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
ORANJESTAD –Siman pasa a tuma luga e ‘35 Aña Status Aparte – Aruba ta di nos tur’. Gobierno di Aruba a prepara un bunita programa. E programa a inicia cu presentacion di un bunita video cu a duna un historia breve di Status Aparte for di aña 1933 te cu den decadanan 70. Alabes a mustra algun suceso local y mundial cu a afecta Pais Aruba. Aruba cu su propio instrumentonan Aruba awe ta un estado di derecho cu su propio Parlamento y su propio Gobierno. Un pais cu su mesun moneda y un Banco Central pa implementa e maneho monetario di e florin Arubano. Nos pais Aruba awe tin su himno Aruba Dushi Tera y su bandera bulando halto den e aire liber di democracia cu un historia grandi di un lucha.
E lucha pa separacion
Desde añanan trinta di siglo pasa ya caba Aruba tabata tin e deseo pa separa for di e isla mas grandi, esta Corsou. Na 1933 tabata pa prome bes den forma oficial cu e deseo pa libertad a ser vocifera mediante un peticion di Raad van Politie di Aruba y dirigi na La Reina Wilhelmina. Tabata den decada 40 cu e lucha pa separacion for di e Isla mas grandi Corsou a continua. 18 di maart 1948 un peticion firma pa 2.147 ciudadano a ser entrega na su mahestad Reina Juliana na Hulanda door di e politico den en feliz memoria Shon A Eman. E peticion tabata pa Aruba haya mas autonomia. Seis aña despues na 1954 e Statuut a ser firma pa su mahestad Reina Juliana unda Antias a haya mas autonomia.
E anhelo pa libertad a drenta otro dimension
Decada 70 a habri cu e destino di Aruba tabata bou di menasa. Gritonan di independencia di Surinam y Antias tabata resona den ‘wandelgang’ na Den Haag y un Antias independiente cu e sistema electoral di ‘one man, one vote’ lo tabata desastroso pa Aruba. Esaki a sende bek e chispa di candela di libertad bou liderazgo di den feliz memoria Sr. Betico Croes. E anhelo pa libertad a drenta un otro dimension den e lucha pa Status Aparte, pero esaki no a bay facil y a haya confrontacion fuerte den Reino Hulandes. Tabata temponan dificil cu tabata exigi liderazgo y strategia politico.
Simbolonan di Union
Pa logra Status Aparte Aruba mester tabata uni y pa Aruba ta uni mester a crea simbolonan di union den forma di himno y bandera cu dia 18 di Maart 1976 a bira realidad. 30 di oktober 1976 e identidad Arubano a continua cu Aprobacion di Ortografia Etimologico di Papiamento. Aña 1977 tabata e aña decisivo pa Status Aparte unda den un referendum consultativo dia 25 di maart 1977 un mayoria di e pueblo a vota na fabor di independencia. Pueblo tabata decidido pa los di Antias y na Augustus 1977 e lucha por medio di protesta y manifestacion a yega na su climax.
Augustus scur
E Augustus scur aki a hiba nos na un september di claridad unda un delegacion nacional lidera pa sr. Betico Croes hunto cu demas politico, sindicato y gremio di Aruba a biaha pa Hulanda. Esaki tabata e inicio di preparacion pa ‘Conferencia di Mesa Rondo na 1983’. Na maart 1983 den un conferencia di
mesa rondo, Prome Minister di Hulanda den feliz memoria Ruud Lubbers a formalisa Aruba su Status Aparte……’De kogel is door de kerk’.
Aruba ta bira Pais y ta enfrenta retonan
Tabata 1 di januari 1986 e nacemento di Pais Aruba, Status Aparte a bira realidad. For di ’Eilandgebied Aruba’ pa ‘Land Aruba’. For di Diputadonan pa Ministronan y for di ‘Gezaghebber’ pa su propio Gobernador. Un Aruba cu un structura estatal nobo pero alabes cu un crisis economico grandi nunca bisto unda refineria Lago a cera su portanan un aña prome. Aruba a pone tur su atencion na turismo y asina turismo a bira e pilar economico di mas grandi. Tabata na fin di decada 80 cu a logra crea un otro pilar y asina refineria Coastal a habri bek su portanan na Aruba pero lamentablemente e refineria a bolbe cera na 2012.
Aruba a conoce hopi desaroyo y desafio durante ultimo 35 aña
35 aña di Status aparte a trece hopi desaroyo na Aruba. Plan Sasaki a resulta decisivo pa desaroyo economico y un parti grandi di nos naturalesa a ser preserva bou di Parke Nacional Arikok. Awe pueblo completo tin su seguro medico AZV. Aruba a sigui crece den populacion, crece den mas ingreso y progreso pero den mesun rosea Aruba a confronta hopi dificultad y reto. Asina Aruba mester a para responsabel entre otro pa e debe di garantia di hotelnan Beta, Ramada y Plantation Bay y alabes Aruba a bira victima di sucesonan mundial manera e atakenan terorista dia 11 di september 2001 riba Twin Towers na New York, na 2005 e desaparicion di e hoben mericano Natalee Holloway, crash den stock market y crisis financiero na 2008 y desde 2018 e situacion politico na Venezuela y su efecto riba nos pais Aruba.
Durante e 35 añanan cu a transcuri nos pais tabata tin e reto di deficit di presupuesto nacional unda e debe nacional di Aruba a sigui crece. Tabata na 2020 unda Aruba despues di hopi tempo tabata na caminda pa un surplus historico den e presupuesto te ora a sosode loke nos nunca por a imagina, e pandemia di Covid 19. Un pandemia, un crisis economico y Aruba pa prome biaha den su historia cu un lockdown. Frontera a cera y e pilar economico turismo a bay plat. Aruba a bay den tempo scur pero awo Aruba ta recuperando danki na e esfuerso di nos tur. Danki na nos frontliners den cuido medico, danki na nos cuerpo policial pa e seguridad y danki na un Gobierno cu a sa di guia Aruba den e rumbo corecto y danki na un pueblo consciente.
Aruba awe ta ser confronta atrobe cu retonan.
Nos pais ta enfrentando e reto pa sobrevivi e pandemia, recupera e economia, stabilisa e situacion financiero y mantene nos Status Aparte manera nos libertador a laga atras pa nos. Esaki ta exigi sacrificio y dedicacion di nos tur paso Aruba ta nos tur.
Esnan presente na e conferencia y esnan cu a sigui esaki via medionan atrabes di imagen hunto cu un naracion a recori un breve historia di Aruba desde 1933 y un bista di e sucesonan local y internacional cu a afecta Pais Aruba.


text:
Presidente di Arubaanse Voetbal Bond, ing. Richard Dijkhoff a informa cu e astro di futbol Hulandes, Frank Rijkaard, a yega Aruba pa duna clinics na trainernan di ekiponan di futbol di division infantil y na e muchanan mes.
Frank Rijkaard ta un personahe hopi conoci den mundo di futbol internacional. Despues di un carera exitoso na Hulanda unda cu el a forma parti di seleccion Hulandes, entre otro el a bay forma parti di teamnan Europeo manera AC Milan y FC Barcelona. Den un lapso masha cortico el a sa di conkista dos trofeo di Europa cu e ekipo Barcelona y a titula campeon na Spaña na mas di un ocasion cu e ekipo Barcelona.
“Despues di un peticion di Jan Poets pa por invita Frank Rijkaard pa ta presente den su programa durante su award night como cu e tabata e persona cu a encurash’e pa sigui den e ramo di periodismo, cu mesora nos a haci tur esfuerso pa trece Aruba y alabes pa e tene cursonan special y clinics pa LIFIDA cu ta cay bao di AVB. A dicidi di organisa un curso di dos dia pa e coachnan y muchanan di U13 y U15,” asina Richard Dijkhoff a splica.
Durante e dos dianan aki, Frank Rijkaard a comparti su experiencia cu e diferente coachnan cu tin TC3. Frank Rijkaard a guia e trainernan y conhuntamente cu esey a duna curso na 60 mucha cada dia na Centro Deportivo Frans Figaroa.
E curso aki ta den cuadro cu e cooperacion cu AVB tin cu KNVB. Dos siman pasa otro astro di futbol Hulandes, Ruud Gullit, tabata na Aruba “y tin cu bisa cu e coachnan cu a haya clinicnan aki a keda super contento. Nan a siña masha hopi mes y esaki nos ta spera di Frank Rijkaard tambe,” asina Richard Dijkhoff a duna di conoce. E cursonan ta tuma luga dianan 7 y 8 di december.
Combina cu e cursonan e strea di futbol a pone dos dia riba su bishita di trabao pa asina e por descansa y gosa un poco di e hospitalidad Arubano. A hib’e diferente localidad na Aruba y a keda encanta cu nos isla. Frank ta bisa cu el a combina e trip aki pa duna e clinic y disfruta un poco di e solo y hendenan amabel.
Asina aki AVB a haci su maximo esfuerso pa por logra haya Frank Rijkaard na Aruba. Dor di e bon contacto y cooperacion entre e Presidente di AVB y e presidente di KNVB di Hulanda, a dicidi cu KNVB ta coopera pa Rijkaard por duna curso na e division infantil di AVB, algo masha di aprecia.


text:
KRALENDIJK – Niun hende no ta bai paga sèn èkstra pa awa di bebe. Esaki ta loke diputado Nina den Heyer a splika durante reunion di Konseho Insular. E tabata fuerte i skèrpi riba e punto aki, debí ku Clark Abraham di oposishon lo mester a saka riba facebook ku ta bai hisa awa ku 80 porshento. “Pa e motibu aki nos tei pa informá i eduká i no mal informá, manera a sosodé.
Na 2010 gobièrnu a bai di akuerdo i a kuminsá ku konstrukshon di e planta i sistema di kloaka na Boneiru. Union Eurpeo a finansiá e proyekto. Kos no a kana muchu bon sinembargo a guia e proseso i e ta funshoná bon aktualmente. Ya pa 5 aña no ta dùmp awa sushi riba tera ku tur e konsekuensianan. Kas i hotèlnan kantu di laman, nan awa shushi ta pasa pa medio di un pipa bai kaminda ta resiklá e awa. 5 aña e prosesamentu di e awa tabata grátis.
Awor suidadano di Boneiru ta bai paga un parti di e gastunan. Lo mester kontribuí ku 40 porshento di e gastu. Diferente gobièrnu tabata na altura ku ta bai yega momentu ku mester paga pe. Nos no ta deseá, sinembargo tin un palabrashon i mester kumpli kuné. WEB tin ku paga riba esaki, loke ta kousa gastu èkstra pa WEB i mester atendé e situashon. BC a negoshá pa Hulanda mantené e supsidio pa yuda WEB. Nos niun ta deseá pa impuesto. Ta bai introdusí pa esun ku ménos sèn, tin ménos di paga òf nada di paga.
Tin 3 eskoho, sea dividí gastu riba tur kas, sinembargo mester wak ku hotèlnan ta gasta mas. Por separá e sektornan sinembargo e ta difísil pa ehekutá. Di tres ta; esun ku usa mas ta paga mas. Pues un hotèl lo ta usa mas i paga mas kompará ku un hende na kas. A buska e manera mas hustu pa apliká. E kuenta di awa ta keda mes kos. Si bo ta biba un kaminda ku no ta konektá riba e ret di kloaka, lo paga ménos. Esnan aki ta paga mas o ménos 25 dòler pa luna.
Pues no ta henter Boneiru ta bai paga pa esaki. Debí na e asuntu di CoViD -19, nos a realisá kuantu turista ta nifiká pa nos. Dor ku nos ta kuida nos kostanan hopi bon, ta pone ku e turista gusta bishita nos isla. E awa ku ta resiklá ta usa pa planta loke ta pone ku nos por krea nos mes fruta pa mas barata ku esun ku ta bin for di eksterior. No ta korekto ku pueblo ta bai paga 80 porshento pa awa di bebe. Sea ta papia e bèrdat kompletu òf no papia nada, kreando pániko djis pa skor ku algu polítikamente.


text:
ESKOSIA — E internashonal di Kòrsou Kemy Agustien a yega na un akuerdo ku ekipo di futbòl Eskoses Hamilton Academical FC. E medio-kampista di 29 tabata sin ekipo e aña aki. Esaki despues ku su kontrakt a terminá ku e ekipo di Vendsyssel FF dia promé di yanüari último.
Agustien anteriormente tabata entrená ku e ekipo di Swansea City. Akinan Kemy ta entrená ku e di dos selekshon di e ekipo pero regularmente tambe ku hungadónan di e promé selekshon di Swansea City. Ultimo aki Kemy tabata riba un periodo di prueba ku e ekipo di Hamilton i a impreshoná hopi. Esaki a hiba na un oferta di e ekipo pa Kemy finalisá e temporada ku nan.
Kemy Agustien ta otro di e hungadónan ku a partisipá ku e selekshon di Kòrsou den e eliminatorionan pa Mundial Rusia 2018 ku lo ta bek huntu ku e selekshon den e eliminatorionan pa Kopa Karibe.
“Aktualmente mi ta sinti mi fit i kla pa hunga. Tempu nos a hunga kontra El Salvador mi no tabata fit, awor aki m’a entrená pues mi ta sinti mi bon i kla pa hunga,” Kemy a deklará algun siman pasa riba su presentashon ku e selekshon nashonal di Kòrsou.


text:
Tur hende ku ta biaha pa Boneiru i no ta biba na Boneiru mester paga un Visitor Entry Tax na yegada na Boneiru. E Visitor Entry Tax akí, o sea Boneiru su impuesto di turista, a drenta na vigor dia 1 di yüli último.
Bishitantenan di 12 aña i mas chikitu i habitantenan di e anterior Antia Hulandes ta paga 10 US dòler pa bishita. Tur otro bishitante di 13 aña bai ariba tin ku paga 75 US dòler. Habitantenan di Boneiru no tin mester di paga e Visitor Entry Tax.
Biaha ku un sédula bálido komo prueba komprobabel Ora ku bo ta biaha pa Boneiru for di un di e islanan di e anterior Antia Hulandes (Aruba, Korsou, Sint Maarten, Sint Eustatius i Saba), bo ta paga un Visitor Entry Tax di 10 US dòler pa kada bishita na Boneiru. E ora ei bo tin ku komprobá sí ku
un sédula bálido ku bo ta biba na un di e islanan akí. Paga tinu, kopia di bo sédula no ta sufisiente. Bo mester tin bo sédula ofisial huntu ku bo. Evitá tempu di warda na aeropuerto i bai promé ku bo biaha pa Boneiru riba e wèpsait https://bonaireisland.com klek den e menú riba Entry Tax i registrá i paga e
Visitor Entry Tax promé ku bo biaha. Una bes ku bo a registrá i paga, bo ta risibí un QR-code personal via email ku kua na bo yegada solamente un kontròl tin ku tuma lugá.
Por paga na yegada na aeropuerto tambe. Por hasi esaki ku diferente karchi, manera creditcard, karchi di bankomátiko i e maestro-card. No por paga ku sèn kèsh. Bishitantenan ku ta yega Boneiru ku boto òf yate tambe tin ku paga e Visitor Entry Tax. Bo ta deseá mas informashon tokante e Visitor Entry Tax? Bai riba bonaireisland.com òf manda un email na marketing@tourismbonaire.com